Вадим Абрамов: Энди Саудияга қарши ўйинга тайёргарлик кўришимиз керак - Zamin.uz\n09:03 / 12.06.2021\nЖаҳон чемпионати 2-саралаш босқичи 7-туридан ўрин олган Яман - Ўзбекистон учрашувида вакилларимиз 1:0 ҳисобида ғалаба қозонди. ЎФА матбуот хизматининг маълум қилишича, ўйиндан кейин ОФК икки жамоа розилиги билан матбуот анжумани ўтказмасликка қарор қилган.\nБироқ матбуот хизмати терма жамоамиз бош мураббийининг беллашувдан кейинги фикрларини тақдим этди:\nЖуда қийин учрашув ўтказдик. Шундай бўлишини кутган эдим. Кимдир бизнинг осонликча ғалаба қозонишимизни кутган бўлиши мумкин. Аммо Яман яхши ўйин кўрсата олишини билардим. Улар Саудия билан 2:2 ҳисобида дуранг ўйнаган.\nБиз ўзимизнинг ўйинимизни намойиш этдик. Билишимча, параллель баҳсда Саудия ҳам катта қийинчиликка дуч келган ва анча муддат давомида гол ура олмаган. Энди иссиқ об-ҳавода Саудияга қарши ўйинга тайёргарлик кўришимиз керак.\nҲужумга тезлик билан ўтишни истаганимиз учун биринчи пасни беришда хатоларга йўл қўймоқдамиз. Улар жуда кўп ноаниқ ҳаракатларни келтириб чиқаряпти. Тўлиқ ўз услубимизда ўйин кўрсата олмаяпмиз. Шундай бўлсада, бизда баҳс тақдирини ҳал этишимиз мумкин бўлган бир неча вазиятлар юзага келди. Уларнинг дарвозабони бугун жуда омадли ўйин намойиш этди.\nШогирдларимини ғалаба билан табриклайман. Сўнгги дақиқалар ҳаяжонли тарзда ўтди ва биз ўз олдимизга қўйилган вазифани уддаладик.\nУмар Эшмуродовда биринчи пас ўтмаётганлигини кўриб турибман. Футболчиларга терма жамоа тажрибаси керак. Биринчи таймда унинг ҳаяжонланаётгани кўриниб турганди. Шундан кейин унинг ўрнига тажрибали Ашурматовни майдонга туширдим ва Рустам муваффақиятли ҳаракат қилди". “Замин” янгиликларини “Facebook”да кузатиб боринг\nЯнгиликлар » Спорт » Вадим Абрамов: Энди Саудияга қарши ўйинга тайёргарлик кўришимиз керак


"Қўшни" инсофга чақирилди\n15 май 2021, Тошкент вақти: 09:45\nВазир Қаҳҳоровнинг¸ халқаро анжуманда айнан қайси қўшнидан шикоят қилгани кўпчиликка кундек равшан.\nТожикистон Ички ишлар вазири Абдураҳим Қаҳҳоров Марказий Осиёдаги номи ошкор қилинмаган қўшнисини диний экстремизмда айбланаётган шахсларни ўз ҳудудида яширмасликка чақирди.\n2 ноябр куни Душанбеда иш бошлаган “Миллий хавфсизликни таъминлаш йўлида Германия ва Марказий Осиё ҳамкорлиги стратегияси” мавзуидаги икки кунлик халқаро конференцияда сўз олган Тожикистон Ички ишлар вазири Абдураҳим Қаҳҳоров айблов руҳидаги бу баëноти давомида бирор-бир давлат номини аниқ тилга олмади.\n- Биздаги маълумотларга кўра, давлат сиёсатига қарши жиноятларда айбланиб қидирувда бўлган кишилар Марказий Осиёдаги қўшни давлатлар ҳудудидан бошпана топган, деди Тожикистон ҳукумати мулозими.\nТожик расмийсининг ишоратлар билан гапирганига қарамай¸ кузатувчилар тилга олинган "қўшни"нинг Ўзбекистон¸ "қидирувда бўлган кишилар"дан бирининг эса¸ Маҳмуд Худойбердиев эканини тахмин қилиш қийин эмаслигини айтадилар.\nЗотан Тожикистон ҳуқуқ-тартибот идоралари раҳбарлари Ўзбекистон шаънига бундай эътирозларни бот-бот такрорлаб келадилар.\nТожикистон Ички ишлар вазири БМТнинг террорчиликда айбланган шахсларга доир резолюциясини тилга ола туриб, “Биз ҳаммамиз террорчилик ва шунга ўхшаш жиноятларда қўли бор шахсларга бошпана бериш нотўғри ҳатти-ҳаракат эканини қабул қилишимиз ва БМТ Хавфсизлик кенгашининг давлатларнинг террорчиларга бошпана бермаслигига оид 1373 резолюцияси талабларини сўзсиз бажаришимиз лозим”, дея таъкидлади.\nТерроризм, уюшган жиноятчилик ва наркотиклар ноқонуний савдосига қарши курашиш мавзуига бағишлаб Душанбеда ўтказилган икки кунлик халқаро тадбирда чиқиш қилган Тожикистон ҳукумати мулозими “мазкур ҳужжатга биноан ҳеч бир сиёсий мотив террорчиларни экстрадиция қилмасликни оқлаш учун баҳона бўла олмаслиги”ни қистириб ўтди.\nТожикистон хавфсизлик идоралари 1998 йил мамлакат шимолида иқтидордаги президентга қарши исён кўтарган Маҳмуд Худойбердиев ва унинг тарафдорлари қўшни Ўзбекистон ҳудудида яшаб¸ фаолият юритаëтганига ишонади.\nХусусан¸ ҳар гал матбуот анжуманида айни гапни тилга олмасдан ўтмайдиган Тожикистон Бош прокурори Бобожон Бобохонов Ўзбекистон Маҳмуд Худойбердиевни Тожикистон ихтиёрига топширишга оид сўровларни жавобсиз қолдираëтганидан шикоят қилади.\nДушанбедаги халқаро анжуманда қатнашган Ўзбекистон Ички ишлар вазирлигининг Жиноят қидирув бошқармаси бошлиғи ўринбосари Шокиржон Инағомовдан “Тожикистон томонининг бундай иддаолари қанчалик асосли?” деган савол билан мурожаат этдик. Бироқ Ўзбекистон расмийси саволимизни жавобсиз қолдиришни лозим топди.\nМустақилликдан бери мураккаб кечаëтган Ўзбекистон ва Тожикистон муносабатлари Сўғд вилоятида 90-йиллар сўнггида рўй берган Маҳмуд Худойбердиев исёнидан сўнг кескин ëмонлашди.\nТожикистон Ички ишлар вазири минтақа миллий хавфсизлиги йўлидаги ўзаро ҳамкорликларни қониқарсиз баҳолай туриб, ўз давлати террорчилик, уюшган жиноятчилик ва наркотиклар ноқонуний савдосидан кўплаб зарар кўраётганини билдирди.\n- Бугун тинчлик ва миллий ярашувни қўлга киритган Тожикистон демократик ва тенг ҳуқуқли жамият сари илдамлаб бормоқда. Аммо афсуски террорчи гуруҳлар фаолиятидан туғилган таҳдид тожик жамиятидаги барқарорликка салбий таъсирини ўтказмоқда”, деди Абдураҳим Қаҳҳоров.\nТожик расмийсининг билдиришича, 1997 йилдан шу кунга қадар Тожикистон ҳудудида террорчиликка алоқадорликда гумонланган 200 га яқин жиноий ташкилот фаолияти фош этилган¸ бу гуруҳ аъзоларининг тахминан 3000 га яқин жиноят, жумладан 170 та террорчилик, бузғунчилик ва қотиллик содир этгани аниқланган.\nАйни пайтда¸ Тожикистон ҳуқуқ тартибот идораси раҳбари йил бошидан буён Ўзбекистон исломий ҳаракатининг 18 аъзоси ¸ҳамда Ал Қоида тармоғининг беш аъзоси қўлга олингани, улар орасида Маҳмуд Худойбердиев одамлари ҳам борлигини маълум қилди.\nТадбирни кузатган журналистларнинг “Маҳмуд Худойбердиев тирикми ва у Тожикистон миллий хавфсизлиги учун қанчалик хавф туғдириши мумкин?” деган мазмундаги саволига Тожикистон Миллий хавфсизлик қўмитаси раиси ўринбосари Абдулло Назаров жавоб берди.\n- Ўз тарафдорлари билан Тожикистонни тарк этган Маҳмуд Худойбердиевнинг мамлакат миллий хавсизлигига тўппадан-тўғри хавфи йўқ. Бу хил одамлар баъзида ўзларини реклама қилиб¸ борликларини эслатиб қўйишади¸ холос, деди Тожикистон Миллий хавфсизлик қўмитаси расмийси.\n“Миллий хавфсизликни таъминлаш йўлида Германия ва Марказий Осиё ҳамкорлиги стратегияси” мавзуига бағишланган икки кунлик халқаро конференция 3 ноябр куннинг иккинчи ярмида ниҳоясига етди.\nАнжуман сўнггида Германия криминал полицияси, Марказий Осиёнинг беш давлати, Афғонистон ва Покистон вакиллари терроризм, уюшган жиноятчилик ва наркотиклар ноқонуний савдосига қарши ҳамкорликда курашишга оид баëнот қабул қилдилар.\nБундай тадбир Марказий Осиё миқёсида илк бор ўтказилди.


Унутилмаган, аммо ўрганилмаган аллома Ибн Синога муносиб авлод бўла оляпмизми? - Hidoyat.uz\nАсосий саҳифа Мақолалар Унутилмаган, аммо ўрганилмаган аллома Ибн Синога муносиб авлод бўла оляпмизми?\nАлломаларни одатда таваллуд кунларида эслаймиз, улар ҳақида матбуотда мақола эълон қиламиз, тадбирлар уюштирамиз. Мақолалар ўқилади ё ўқилмайди, тадбир эса якунланади одамлар тарқалади, муаммолар унитилади. Уламоларимизга бўлган ҳурмат ва эътиборимиз афсуски шундай – уларни таввалуд айёмларида эслашдан иборат.\nБугун тиббиёт соҳасига беқиёс ҳисса қўшган олим – Абу Али ибн Сино таваллуд топган кун. Ибн Сино номи билан фахрланамиз, шундай буюк олим авлодлари эканлигимизни бот-бот такрорлаймиз, бироқ олимга бўлган ҳурмат фақатгина қоғозда ва баландпарвоз сўзларда қолиб кетмаяптими? Унинг қолдирган мероси бугун тўлиқ ўрганиляптими? Ибн Синонинг китоблари тиббиёт билим юртларида ўрганиладими?\nХитой, Корея давлатлари неча минг йиллик халқ табобатини асрлар оша бугунги кунгача сақлаб қола олган ва ривожлантирган. Биздачи, тиббиёт олий ўқув юртларида Ибн Сино меросини татбиқ қилувчи факультет ёки бўлимлар борми?\nМазкур саволларга жавоб топиш мақсадида 1999 йил Президент қарори билан ташкил этилган Ибн Сино фонди мутахассисларига мурожаат қилдик.\nИбн Сино фонди Тошкент врачлар малакасини ошириш институтининг бир бурчагидаги кондиционерсиз, таъмирланганига чамаси 15 йилдан ошган тор хонада жойлашган экан. Фонд томонидан нашр этилган китобларга тўла жавонлар ва икки компьютер унинг бор бойлиги. Хонада халқаро тадбирларда фонд жамоаси қўлга киритган статуэтка, дипломлар учун ҳам жой ажратилган. Фонд идораси содда кўринишда бўлса-да, унинг эришган ютуқлари ва фаолияти бизни ҳайрон қолдирди.\nХАЛҚ ТАБОБАТИ ХАЛҚАРО ТАЖРИБАДА ҚАНДАЙ?\nАбу Али Ибн Сино фонди раҳбари:\n– Ибн Сино замонавий тиббиёт асосчиси, дея бемалол айта оламиз. Чунки, унинг изланишлари бугунги кун замонавий тиббиётига асос бўлиб хизмат қилмоқда. Ибн Сино тиббиётнинг Ал-Бухорийси бўлган. У Хитой, қадимги Рим, Юнон тадқиқотчилари илмий меросини ўрганиб, тўғриларини ажратиб олган. Ибн Синонинг аксарият асарлари фалсафий маънога ҳам эга. У руҳ ва танани биргаликда даволаш тамойилини илгари сурган. Бугунги кундаги замонавий ускуналар руҳни даволамайди. Ҳозирги кунда тиббиётда инсоннинг ҳар бир аъзоси алоҳида даволанади. Ибн Сино эса инсон танасини комплекс, касаллик келиб чиқиш сабабларига беморнинг яшаш тарзи ва шароитларини эътиборга олган ҳолда даволашни таклиф этади.\nХитой, Корея давлатларида замонавий тиббиёт билан биргаликда халқ табобатидан кенг фойдаланилади. Шифохоналарда беморга ўз хоҳишига кўра, халқ табобати даво усулларидан фойдаланишга имкон берилади. Биз эса собиқ иттифоқ даврида халқ табобатидан бутунлай воз кечдик ва ҳозирги кунгача уни тўлиқ тиклаб, ўргана олмаяпмиз. Бугунги кунда ҳам халқ табобатига, Ибн Сино меросига эътибор етарли даражада дейиш амримаҳол.\nПрезидентимизнинг фармонларидан сўнг табиблар фаолиятига ҳуқуқий асос берилди, энди илмий йўналиш берилиши лозим. Бу биз олмларнинг зиммасидаги иш. Бизда табиб мутахассислар йўқ. Халқ табобати илмий даражада ўрганилишида муаммолар бор. Хитойда халқ табобати институтлари бор. Хитойнинг игна билан даволаш усуллари бутун жаҳонда машҳур, институтларда 7 йил давомида халқ табобати курслари ўргатилади. Бизнинг халқ табобати илмимиз ҳам Хитойникидан қолишмайди, афзалликлари ҳам бор. Бироқ уни ўрганиб, ривожлантираётанимиз йўқ. Биз ҳозирда Тошкент врачлар малакасини ошириш институти билан ҳамкорликда ҳеч бўлмаса икки йиллик табиблар учун махсус курслар ташкил қилишни кўзлаяпмиз. Замонавий тиббиёт мутахассисларига ҳам халқ табобати илмини ўрганишлари фойдадан холи бўлмайди. Аммо, бугунги кунда тиббиёт билим юртларида, врачлар малакасини ошириш институтларида халқ табобатини ўрганишга ва ўргатишга жиддий эътибор берилмаяпти. Тиббиёт билим юртларида Ибн Синонинг биографиясини ўргатиш билан чекланилади. Халқаро тажрибада янги тенденция вужудга келган. У халқ табобати ва замонавий тиббиётни бирлаштириб интегратив равишда ўрганиш ғоясига асосланган. Биз ҳам халқ табобати бўйича кадрларни тайёрлашимиз керак.\nИбн Сино тўплаган илмни талаба ва шифокорларга беришдан аввал, у қолдирган асарларни тўлиқ таржима қилиш, ўграниш керак. Ўзбекистон Республикаси Фанлар академияси Шарқшунослик институти қўлёзмалар фондида Ибн Сино 50 номдаги асарининг 60 та қўлёзмаси сақланади. Китоблар тарижимаси билан бирга халқ табобати бўйича мутахассисларни тайрлашга эътибор қаратсак, сохта табиблар сафи камаяди. Чунки, биз хоҳлаймизми, йўқми инсонларда табибларга бўлган эҳтиёж бор. Маълум бир одамлар замонавий кимёвий дорилар эмас, шифобахш ўсимликлар ёрдамида даволанишни афзал кўради. Бугунги кунда жаҳонда ҳам кўпчилик табиий воситаларга жиддий эътибор қаратмоқда. Ҳиндистон неча минг йиллик табобат илмини ривожлантириш, замонга мослаштириш билан фармацевтика соҳасида дунёда етакчи ўринга чиқиб олган. Биз ҳам илмий меросимизни ўрганиб, замонга мослаштирсак, фармацевтика бўйича импорт дориларга талаб қолмайди. Бунинг учун илмий салоҳиятни кучайтириш керак. Фонд илмий жамоаси томонидан Ибн Сино мероси асосида 10 га яқин илмий китоблар 1 ёки 2 нусхада чоп этилди. Уларни кўп ададда чиқаришга маблағ етарли эмас. Фонд молиялаштиришдаги муаммоларга қарамай ҳар йили Бухорода Ибн Сино ўқишлари кунини ўтказиб келади. Жорий йилинг 20-21 сентябрь кунлари ҳам илмий амалий анжуман ўтказилади. Франция, Туркия ва исроиллик олимлар тадқиқотларимизга юқори баҳо беришмоқда. Ўзимизда эса…\n“ИБН СИНО МЕРОСИНИ ТАРИХЧИ, ФАЙЛАСУФ, ШАРҚШУНОС ВА ДИНШУНОСЛАР ҲАМКОРЛИКДА ЎРГАНИШИ КЕРАК”\nИбн Сино меросини ўрганиш фақатгина тиббиёт ходимларининг вазифаси эмас. Олимнинг қўлёзмаларини ўрганишда шарқшунос, диншунос ва шифокорлар бирлашиши керак. Туркияда аллома асарларининг 1 минг 180 дан ортиқ нусхалари сақланади. Буларни ўрганиш бизнинг зиммамиздаги қарз эмасми?\nШу кунгача Ибн Сина илмий мероси бўйича Эронда 45 та, Туркияда 13 та докторлик иши, 26 магистрлик ҳимояси амалга оширилган. Бизда эса бу рақамлар ҳавас қилгули эмас. Мамлакатимизда бугунги кунда Ибн Сино ҳақида нашр этилаётган асрларнинг аксарияти аслиятга тўғри келмайди. Бунинг сабаби бу асарлар асл манбадан эмас, балки собиқ тузум даврида нашр этилган бирёқлама китобларга таянилган ҳолда чоп этилган. Шу боис Ибн Сино меросини холис ва ишончли манбалардан ўрганиш буюк аллома шахсиятини очиб бериш ва унинг асарларини илмий тадқиқ қилиш имконини беради.\nЯқинда Ибн Синонинг шу вақтгача маълум бўлмаган асари – Кичик тиб қонуни Туркияда топилди. Бу асарни Ибн Сино тиб қонунлари қаймоғи дейиш мумкин. Ушбу китобни араб тилидан ўзбек тилига таржима қилдим ва илмий изланишлар олиб боряпман. Туркиялик ҳамкасбларимиз китобни турк тилига ўгирди. Ҳозирги кунда бу китобни ўзбек тилидаги нусхасини кенг ададда чоп этиш ва уни ўрганиш масаласи савол остида турибди. Ибн Сино тиб илмини чуқур ўрганиб, татбиқ этиш учун фонд олдида бир қанча муаммолар бор. Бу кадрлар, китобларни нашр эттириш масалаларидир. Фонднинг илмий мутахассисларидан бўлган Абдукарим Усмонхўжаев Ўзбекистонда ўсувчи фойдали ўсимликлар энциклопедиясини ёзган. Бу жуда фойдали китоб бўлиб, унда ўсимликларнинг қайси қисми илдизими барги ёки гули фойдали эканлиги бўйича маълумот берилган. Мазкур китобни ҳам нашр масаласи муаммолигича қолмоқда. Жаҳонда Ибн Сино қолдирган хазинани тадқиқ қилувчи фондлар, ташкилотлар мавжуд. Эрон, Туркия, Франция, Исроил давлатларида унинг асарларини татбиқ қилишга қизиқиш катта. Эрон тадқиқотчилари Ибн Синони ўз юртдошлари деб билиб, жаҳон ҳамжамиятига ҳам шундай тақдим этмоқдалар. Биз аслида Ибн Сино мамлакатимиз ҳудудида туғилгани, у бизнинг юртдошимиз эканлигини халқаро ҳамжамиятга кўрсата билишимиз лозим.\nТИББИЁТ ОЛИЙГОҲЛАРИДА ИБН СИНО МЕРОСИ ЎРГАНИЛАДИМИ?\nТошкент педиатрия тиббиёт институти ўқув ишлари бўйича проректори:\n– Ибн Сино мероси тиббиёт билим юртларида фан тарихи сифатида ўргатилади. Унда Ибн Сино биографияси ва яратган асарлари ҳақида маълумот бериш билан чекланилган. Бироқ, умуман олганда олийгоҳларда ўргатилаётган фанларнинг ҳар бири замирида Ибн Сино тадқиқотлари мужассам.\nИБН СИНО МЕРОСИНИ ЎРГАНИШГА ХОҲИШ БОР, БИРОҚ МАБЛАҒ…\nИбн Сино фонди илмий мутахассислари етарлича моддий маблағ бўлмаса-да, тадқиқотларни давом эттирмоқда. Алломани ўрганиш бўйича илмий конференциялар ўтказиб келинмоқда. Конференциялар кўламини халқаро миқёсга олиб чиқишни ҳам кўзлаган. Ибн Сино фонди мутахассис ва олимлари маблағлари камлигини рўкач қилиб қўл қовуштириб ўтиргани йўқ. Франция, Исроил, Эрон давлатларида ўтган халқаро анжуманларда қатнашиб турли совринларга эга бўлмоқда. Лекин, фонднинг бугунги кундаги моддий аҳволини унга нисбатан тегишли вазирликлар эътиборини етарли деб бўлмайди. Фонд Ибн Сино меросини ўрганишга бел боғлаган ёшлар сафини кенгайтириш ва уларга турли грантлар ажратиш, бир сўз билан айтганда, олим меросини кенг тарғиб қилиши лозим. Ибн Сино ҳақида бадиий ва ҳужжатли фильмлар яратиш, асарларини ёшлар учун тушунарли, содда тилга ўгириш ҳам фонд мутахассислари режасида бор. Ибн Сино фондининг қоронғу йўлакда жойлашган кичиккина хонасида ўтириб мутахассислар билан суҳбатлашар эканман улар ўз олдиларига қўйган мақсадлари катта эканлигига амин бўлдим. Улар бутун жаҳонга машҳур бўлган алломанинг мероси бугун етарли ўрганилмаётганидан хавотирда. Шунга қарамасдан тегишли ташкилотларни маблағ билан таьминламасликда айблаганлари йўқ. Лекин шуниси аёнки фонд кўзлаган мақсадларни амалга оширишда етарли маблағ ва давлат миқёсидаги эътибор зарур. Баъзи фонд ва ташкилотларга давлат томонидан йирик маблағ ажратилганига қарамай кўпчилик уларнинг нима билан шуғулланаётганини билмайди. Кўпинча улар ОАВларга нишон бўлиб қолади.\nИбн Сино меросини ўрганиш бизнинг қарзимиз. Токи унинг меросини ўрганиб, бугунги кун тиббиётида ҳам фойдали бўлган жиҳатларини олмас эканмиз, ёшларга “Ибн Синодек аллома авлодимиз”, деб фахр туйғусини сингдиришимиздан наф бўлмаса керак. Ал-Хоразмий алгоритмларидан Ғарб олами уяли алоқа воситаларини яратиб, инқилоб қилди. Хитой қадимдан мерос қолган игна билан даволаш усулини бутун дунёга тарғиб қилмоқда. Ҳиндистон қадимий халқ табобатини замонга мослаб, дунёда дори саноати бўйича етакчи бўлди. Биз эса дунёга машҳур Ибн Сино авлодларимиз, деган қуруқ гапдан нарига ўтолдикми?


Ўзбекистон Ёзувчилар уюшмаси » Алишер ОТАБОЕВ. КЕНГ ИМКОНИЯТЛАР\nАсосий Муносабат Алишер ОТАБОЕВ. КЕНГ ИМКОНИЯТЛАР\nУшбу фармон таржимон, тадқиқотчи тенгқурларим қатори мени ҳам беҳад хурсанд қилди. Бадиий таржимада имкониятим даражасида баҳоли қудрат ижод билан машғуллигим туфайли бу фармоннинг жуда катта тарихий воқеа эканлигини ҳис этдим.\nБугун таржима соҳасига кўплаб ёшлар кириб келаётир. Бу ишнинг машаққати уларни чўчитмаётгани қувонарли. Айни пайтда уларга далда, рағбат зарур. Юртбошимизнинг фармони ана шу жиҳатдан ҳам бизга мустаҳкам қанот бағишлайди.\nУниверситетда ўзбек-инглиз таржима факултети ташкил этилиши бўлажак таржимонлар учун ўзига хос марказ бўлади, деб ўйлайман. Бу жуда катта имкониятларга эшик очади, ёш мутахассислар, таржимонлар ҳам назарий, ҳам амалий томондан пухта билим олиш имконига эга бўлади. Дарҳақиқат, фармонда Университетнинг асосий вазифалари сирасида “илмий, бадиий ва бошқа соҳалардаги адабиётларни ўзбек тилидан инглиз ва бошқа хорижий тилларга, шунингдек, жаҳон тилларидан она тилимизга юксак сифат ва маҳорат билан таржима қиладиган таржимонлар тайёрлаш” алоҳида таъкидланган.\nБугунги адабий жараёндан хабардор кишиларга аёнки, бадиий таржима соҳасида аслиятдан қилинган таржималар ҳам талайгина. Бироқ уларнинг савияси ҳақида мақтанишимизга ҳали эрта. Сўзма-сўз ағдарилган матнларни фақат газета-журналлар саҳифаларида эмас, балки кўп нусхада чоп этилган китобларда ҳам учратамиз. Аслида эса китобхонга ўзбек тилига сўзма-сўз ағдарилган матнни эмас, бадиий таржимани тақдим этиш керак. Бадиий таржимани эса, аввало, она тилини ҳатто лаҳжа-шеваларигача эгаллаган, аслият тилини пухта билган, энг муҳими, ҳар бир сўз, иборанинг ўнлаб муқобилидан энг зарурини топиб қўллай оладиган ижод кишиси яратади, деб ўйлайман.\nУниверситетнинг асосий вазифаларидан бири сифатида “ўзбек тили ва дунёдаги етакчи хорижий тиллар асосида таржима дастурлари ва луғатлар, электрон дарсликлар яратиш билан боғлиқ илмий-методик ишланмалар, амалий тавсиялар тайёрлаш ва бу борада эришилган натижаларни татбиқ этиш” ҳам кўзда тутилган. Бу вазифанинг амалга ошиши таржимашуносликни, бугунги адабий жараённинг энг оқсаётган соҳаси — таржима танқидининг жонланишига умид уйғотади. Албатта, Университет таркибидаги илмий-тадқиқот институтида таржима назарияси ва амалиётига доир кўламли тадқиқотлар амалга оширилиб, соҳа ривожига салмоқли ҳисса бўлиб қўшилади. Яратилган бундай кенг имкониятлар ёш таржимон ва тадқиқотчиларга илҳом, ғайрат бағишлаши шак-шубҳасиз.


2 ҳафта илгари истеъфога чиқарилган Почеттино мураббийликка қайтишга тайёр / CHAMPIONAT.asia\n2 ҳафта илгари истеъфога чиқарилган Почеттино мураббийликка қайтишга тайёр\n02 дек 2019 22:35\nТеглар : Маурисио ПочеттиноТоттенҳэм\n“Тоттенҳэм”нинг собиқ бош мураббийи Маурисио Почеттинонинг айтишича, у яна мураббийликка қайтишга тайёр.\n“Менга таклиф билан чиқаётган бир қатор қизқарли клублар бор. Айни пайтда мен учун энг муҳими – “Тоттенҳэм”даги 5,5 йиллик ажойиб фаолиятимни миямдан буткул чиқариб ташлашим керак. Мақсадим – ўзимга бўлган ишончни қайтариб, юксак мотивация билан севимли ишимга қайтиш.\nЕвропада ишлаш ниятидаман. Аргентинада ишлашни тасаввур қилишим қийин. Оилам учун бу ерда ҳам фаолияти юритишим ҳам мумкин. Мен бир неча кун давомида воқеалар ривожини кузатиб тураман. Фаолиятим билан боғлиқ яхши янгиликлар рўй бериши керак.\nМен оилав ва яқинларим билан кўриши учун Аргентинага келдим. 10 кун мобайнида барча нарсадан узоқда бўлдим ва бу тўғри қарор бўлди.\nКелажагим учун ҳам Европага қайтишни режа қилаяпман. Менинг ёшимда бундай ҳолатлардан кейин тикланиш учун кўп вақт талаб қилинмайди. Мен таклифларни қабул қилишга тайёрман”, дейди мутахассис “Fox Sports Argentina”га берган интервьюсида.\nГуставо Пойет: "Агарда Моуриньо 3 йилда "Тоттенхэм" билан соврин олмаса, ажабланарли ҳолат бўлади" 5\nПочеттино: "Тоттенхэм" билан совринлар ютишни хоҳлардим" 4


Моуриньо: «Реал»га уч марта рад жавобини бериб бўлмайди»\n«Тоттенҳэм» бош мураббийи Жозе Моуриньо 2010 йилда «Интер»дан «Реал»га қандай қилиб ўтгани ҳақида гапириб берди.\nМилан клубидаги сўнгги мавсумида у Чемпионлар Лигасида ғалаба қозонган эди.\n«Чемпионлар Лигаси финалидан олдин «Реал» билан ҳеч қандай келишув йўқ эди. Кимдир мадридликлар меҳмонхонада мен билан учрашгани ҳақида ёзди – бу ёлғон.\nФаолиятимни «Реал»да давом эттиришни истадим. Улар 2009 йилдаёқ мен билан боғланишган эди. Аммо раҳбарият рухсат бермади. «Челси»га ўтганимда ҳам «Реал»га рад жавобини берганман. Ваҳоланки, уларга уч марта «йўқ» деб бўлмайди.\nЧемпионлар Лигаси яримфиналида «Барселона» тўсиғидан ўтгач, «Интер»ни тарк этишга қарор қилдим. Жамоада бахтли бўлсам-да, бу қарорни тўғри деб ҳисоблайман», — деб Моуриньо сўзларини келтирмоқда Football Italia.


Нархлар нега турлича? » Зарафшон Газетаси\nНархлар нега турлича? Иқтисодиёт\nПаст Дарғом тумани марказида миллий ва хориждан келтирилган маиший техникалар савдоси билан шуғулланадиган дўконлар анчагина. Бироқ ушбу дўконларда маҳсулот нархлари турлича.\n– 2000 қувватли чангюткичнинг нархи қанча?\nСотувчи калькуляторни олиб, ҳисоб-китобини қилади-да, жавоб беради:\n– Кредитга бир миллион сўм, пластик карточкага 850 минг сўм, нақд пулга олсангиз 750 минг сўм.\n– Пластик картамдан тўлайман, 750 минг сўмга берақолинг?\n– Ака, тўғри келмайди. Бизга фойда қолмайди.\nСотувчи ва харидор ўртасидаги бундай суҳбат сир бўлмай қолди. Маблағидан келиб чиқиб, маҳсулотни кредитга олган қулайроқ, албатта. Лекин банк комиссион тўлови ҳамда кредит фоизлари ва сотувчи қўйган устама нархлар билан қимматроққа тушади.\n"Паст Дарғом деҳқон бозори"даги дўконларда ҳам вазият шундай. Озиқ-овқат дўкони эшиги ёнида ўтирган йигитга бир литр ўсимлик ёғидан беришини сўрадим ва пластик картамни узатдим. У эса бу ерда терминал йўқ, ичкарида бор, деди. Битта дўконда ташқарида бошқа-ю ичкарида бошқа нарх белгилангани ҳам пластик картага қимматроқ сотиш мақсадида экан, деган хулосага келдим. Бундай ҳолатга бозордаги озиқ-овқат дўконларининг ҳар иккисида дуч келиш мумкин.\nЭътибор қаратсак, бозорда нарх-наво турлича. Тўғри, рақобат, харидорни жалб қилиш деган гаплар ҳам бор. Лекин нақд пул ҳамда пластик карточка билан ҳисоб-китобларда фарқ бўлмаслиги керак эмасми? Масалан, бозорга кираверишда, нон расталарининг охирида товуқ тухумининг донасини 500 сўмдан истаганча олишингиз мумкин. Лекин дўкон ичида пластик картага 600-650 сўм. Фақатгина тухум эмас, гўшт, картошка каби маҳсулотлар харидида ҳам шундай ҳолат.\nБундай ҳолатларга чек қўйиш вақти келмадимикан?\nАлло, бу таҳририятми?\nОна замин ноз-неъматлари


Шаръий ҳадлар жиноятларнинг олдини олади | Azon.uz - Ахборот-таҳлилий портал\nШаръий ҳадлар жиноятларнинг олдини олади\n1106 12:00 29.12.2018\nДинимизда ўғрилик, зино каби айрим жиноятлар учун белгиланган жазолар борасида кўпчилик жуда ҳам янглиш фикрларга бориб қолган ва буни ўта шафқатсизлик дея баҳолаган. Ваҳоланки, мазкур ҳукмлар жазоловчи бўлишидан ҳам кўра жиноятдан тутиб турувчи табиатга эга бўлиб, аслида жамиятни бузуқлик ва фасод ботқоғига ботишдан сақлаб туриш учун жорий қилинган эди. Шу боис ҳам жазолар “ҳадлар“ яъни “чегаралар“ деб аталган. Чунки, улар одамларни ёмонлик ва бузғунчиликдан чегаралаб турган.\nБоз устига, кўплаб ҳадисларда “ҳад жазоларини шубҳалар билан даф этингиз!“, дейилган. Шунга кўра, ҳатто ҳад жазосини тақозо қиладиган улкан жиноятда айбланаётган шахсни мазкур жиноятга қўл уришига сабаб бўлган кичик бир нарса топилса, масалан, зарурат туфайли ўғрилик қилган бўлса, очарчилик ва қаҳатчилик даврида шу иш содир қилинса, ёхуд у ўз хоҳиши билан бўйнига олмаса ёки гувоҳлар етарли миқдорда бўлмаса ё бўлмаса аввал ўз хоҳиши билан иқрор бўлиб, кейин тонса ёки қочиб кетса, тамом, ундан бу жазо соқит бўлади. Ва кетидан излаб юрилмайди.\nАгар қози энг камида иккита гувоҳнинг кўрсатмаси билан бирорта ўғрини жазолашга буюрсаю мол эгаси келиб, бу киши мендан ҳеч нарса ўғирламаган, бу аслида унинг мулки эди, ёки “гувоҳларим нотўғри гувоҳлик беришяпти“ ёхуд “бу одам бекор айтяпти, у мендан ҳеч нарса ўғирламаган“ каби ўғрининг фойдасига бирор сўз айтса ҳам жазо дарҳол бекор қилинади.\nКўзи очиқ, гапирувчи инсон энг камида қиймати ўн дирҳамлик қийматга эга бўлган ва тез айниб қолмайдиган молни ўша молнинг қонуний эгасидан хуфёна ўғирласа ана шу ўғрилик деб баҳоланади.\nХуфёна дейилар экан ҳирзда турган нарсани олиш назарда тутилади. Ҳимоялаб қўйилган ва ўзгалар дахл қилиши таъқиқланган хусусий жойга ҳирз дейилади. Мисол учун уйнинг ичи, дўкон, шкаф, сейф, қути, сандиқ, омборхона, гараж ва ҳоказолар ҳирз ҳисобланади.\nЎн дирҳам дейилар экан ҳар бири тақрибан 2. 975 грамм миқдорга тенг бўлган қадимий кумуш тангалар назарда тутилган. Демак, ўғрилик нисоби 30 грамм кумуш миқдоридаги қийматга эга бўлган мол ҳисобланар экан.\nҲамманинг олдида очиқчасига зўравонлик, қароқчилик ва талончилик йўли билан ўзганинг молини олиб қўйиш ёки эгасининг олдида туриб, кўзини шамғалат қилган ҳолда молидан ўғирлаб қочиб кетиш шаръий-истилоҳий маънодаги ўғирликка кирмайди. Лекин, бу дегани уларга ҳеч қандай жазо ва уқубат берилмайди, дегани эмас, албатта. Балки, қадимда ҳам уларни ушлаб келиб, қамаб қўйиб, олинган мол эгасига ундириб берилган ва қўл кесишдан бошқа жазолар билан жазоландирилган.\nЎғриликда гумонланаётган киши соқов ёки кўзи ожиз бўлса қўли кесилмаган. Чунки, соқов ўзини оқлай олмайди, кўзи ожиз эса ўзининг моли билан ўзганинг молини аралаштириб қўйиши мумкин. Аммо, кўзи ожиз олаётган нарсаси ўзганики эканлигини билган бўлса ва шунга иқрор бўлса жазоланган.\nЎғирланган нарса ўғрининг мулки бўлиш эҳтимоли мавжуд бўлган жойдан ўғирланган бўлса бу ҳам жазони бекор қилган. Мисол учун, ўғри ўз отасининг уйидан бирор нарса ўғирласа ёки хотинининг молидан ўғирласа қўли кесилмаган.\nЎғирланган нарса егулик, таом каби ейишга тайёр ҳолдаги нарсалар бўлса, қўли кесилмаган. Чунки, бу зарурат туфайли эканлиги равшандир.\nАммо, буғдой, ун, шакар каби тайёр таом ҳолатида бўлмаган маҳсулотлар зарурат бўлмаган ҳолда ўғирланса ёки бойиш ва тижорат мақсадида ўғирланган бўлса, масалан, бировнинг қулфланган омборидан жуда кўп миқдордаги ун, шакар, ёғ каби нарсаларни олиб чиқиб кетса, бу белгиланган тартибда жазоланган.\nСут, гўшт каби тез айниб қоладиган нарсалар учун ҳам ўғирлик жазоси берилмаган. Аммо, қиймати ундирилган.\nҲўл мевалар учун қўл кесилмаган. Бодом, ёнғоқ, майиз каби ҳирзда турган қуруқ мевалар ўғирланса, нисобига етган бўлса, жазоланган.\nЎғирлик қилиб, сўнгра жазони ижро қилишга тўғаноқ бўлувчи бирорта шубҳа туфайли белгиланган жазодан омон қолган киши то ақли жойига келиб, тавба қилгунча қамаб қўйилган.\nЎғирлик айби ўғрининг кўнгилли равишдаги иқрори ёхуд иккита гувоҳнинг шаҳодати орқали собит бўлади. Гувоҳлар ўғирланган нарсани ва ўғирлик ҳолатини тўғри васфлаб беролмасалар, ёки улардан бири гувоҳликдан қайтса, жазо бекор қилинган.\nЮқорида зикр қилинган шунча истисноли ҳолатлардан чиқиб, ўғирлик жинояти очиқ-ойдин собит бўлса, ана шундагина ўғирлик учун шариатда белгиланган жазо берилган. Ваҳоланки, зикр қилиб ўтганимиз ҳолатларнинг бирортасига ҳам тушмайдиган ўғирлик жинояти жуда ҳам нодир ҳолатдир.\nНабий алайҳиссалом ҳузурларига бир йигит келиб ўғирлик жиноятини содир қилганлигини эътироф этган. Шунда Набий алайҳиссалом “қўйсангчи, мен сени ўғирлагансан деб ўйламайман“, дея бир неча бора қайтарадилар. У ҳар сафар “ундай эмас, аниқ ўғрилик қилдим“, деявергандан сўнггина унга жазо қўллашга мажбур бўлганлар (Абу Довуд ривояти).\nУшбу воқеадан келиб чиқиб олимларимиз, қози ўғрига уни ўз иқроридан тонишга ундайдиган сўзларни луқма бериб, жазодан қутқаришга ҳаракат қилиши лозим, деган хулосага келганлар.\nЗино эса тўртта гувоҳнинг бир вақтда келиб гувоҳлик беришлари орқали собит бўлади. Шунда ҳам тўрттала гувоҳ эркак бўлиши ва адолатли инсон сифатида танилган бўлишлари шарт. Агар улардан бирортаси фосиқлик билан танилган бўлса ҳам гувоҳлиги ўтмайди. Бинобарин, ҳад жазоси соқит бўлади.\nАгар гувоҳлардан бири бир кишининг зино қилаётган ҳолатини васфлар экан “уларга лаззатланиш учун қараган эдим“ деса ҳам ўша заҳоти ҳад жазоси бекор қилинади. Чунки, бу сўз гувоҳнинг фосиқлигига далолат қилади.\nЗинони шундай васфлашлари керакки, зино эканлиги очиқ равшан бўлиши керак. Бу иккаласи яланғоч ҳолда қучоқлашаётагн эди, десалар бундай гувоҳлик инобатга олинмайди. Балки, эркакнинг олатини аёлнинг фаржида кўрганликларини барчаси айтиб, гувоҳлик бериш шарт бўлади.\nАгар гувоҳларнинг ярми келиб қози олдида гувоҳлик бериб, қолган ярми қози ўрнидан тургач, келиб гувоҳлик берсалар бундай гувоҳлик ўтмайди. Нафақат ўтмайди, балки, бу қазф яъни зинода айблаб, туҳмат қилиш ўлароқ баҳоланади ва гувоҳларга жазо берилади.\nКўриб турганимиздек, ўғирлик ва зино учун белгиланган ҳад жазоси ўзидан-ўзи амалга оширилавермаган. Балки, кўп ҳолатларда жиноят содир бўлганлиги аниқ бўлса ҳам ундан жазони соқит қилиш учун қози турли хил шубҳа ва сабабларни қидириб топган ва жазодан озод қилган, гарчи, қозининг наздида мазкур жазони тақозо қилувчи сабаблар етарли ва аниқ бўлса ҳам. Зеро, қозилар жазолашга эмас жазони даф қилишга буюрилгандирлар. Шунинг учун ҳам машҳур муҳаққиқ Ибн Обидийн роҳимаҳуллоҳ агар қози бирор жойда кета туриб, бир кишининг зино қилаётганини ёки хамр ичаётганини аниқ кўрса ҳам у инсонни жазоламаслиги лозим, дейдилар. Чунки, қози юқорида айтилганидек, жазолашга эмас, балки, жазони даф қилишга маъмурдир.\nШунингдек, гувоҳлик жиноят содир бўлган вақтда эътиборли бўлади. Агар бир киши ароқ ичиб маст бўлса унинг оғзидан ҳиди кетмасдан туриб, мастлиги тарқамасдан туриб, берилган гувоҳлик эътиборга олинади ва шу ҳолатда ушланса, жазо берилади. Мастлиги тарқалгандан сўнг ушланиши ёки гувоҳлик берилиши инобатга олинмайди.\nЗинода ҳам шундай. Тўртта адолатли гувоҳлар бир кишининг зино қилганини кўрган бўлишсаю анча вақт ўтиб, гувоҳлик берсалар инобатга олинмайди.\nНегаки, вақт ўтиб кетгандан сўнг берилган гувоҳлик гувоҳларнинг адолатсиз иш қилаётганлигига, шахсий адоват ва нафратдан келиб чиқаётганига далолат қилади. Бу эса гувоҳликдан кўзланган мақсаднинг тамоман тескарисидир.\nЧунки, бир жиноятга гувоҳ бўлган одам ё уни Аллоҳдан савоб умид қилиб сатр қилиши ёхуд савоб умидида дарҳол гувоҳлик бериши лозим эди. Биринчи ҳолат тавба қилиши мумкин бўлган бир инсонни жазодан сақлаб қолиши жиҳатидан тўғри бўлса, иккинчи ҳолат жамиятни фасоддан тозалаш мақсади жиҳатидан мақбулдир. Лекин, бу ўша заҳоти амалга оширилсагина ушбу мақсадга мувофиқ бўлади. Бир йил ўтиб кетиб, ёки бир неча ой ўтиб берилган гувоҳлик эса на унисига, на бунисига тушади. Ҳалиги инсон аллақачон ўзини ўнглаб, тавба қилган бўлиши ёки у келтириши мумкин бўлган фасод аллақачон юзага келган бўлиши мумкин.\nШундай экан узоқ вақт ўтгандан кейин бировнинг зиддига берилган гувоҳлик ҳасад ва нафратдан ва шахсий адоватдан дарак беради. У энди яхшиликка эмас балки аксинча, ёмонлик ва фасодга хизмат қилади.\nШунинг учун ҳам Набий соллаллоҳу алайҳи васаллам: “кимки, бирор-бир ҳад жазосида бир кишига қарши ўша жиноятни содир қилган пайтида гувоҳлик бермай кейинчалик гувоҳлик берган бўлса, у нафрат ва адоват туфайли гувоҳлик берибди“ (имом Аҳмад ривояти), деганлар.\nХулоса сифатида айтиш лозимки, динимизда ҳад жазолари одамларни жиноятдан тийиб туриш учунгина жорий қилинган, асло жазолаш учун жорий қилинмаган. Агар шундай бўлганида яъни ҳар бир ҳад жазосига лойиқ жиноятни амалга оширган киши жазоланиши лозим бўлганда эди жазоларни шубҳа ва жиноятга ундаган сабаблар туфайли даф қилиш қоидасига ўрин қолмасди. Жазо ҳукми юқорида тилга олинган ўнлаб чиғириқлардан ўтиб келиб, кейин амалга оширилмасди. Ваҳоланки, бирорта ҳолат ўша “чиғириқлар“дан соғ-омон ўтиши амри маҳолдир.\nШундай экан, Қуръондаги ҳукмлар борасида динимиз душманлари тарқатаётган нотўғри шубҳа ва гумонлар ниҳоятда асоссиздир. Такрор айтамиз, мазкур ҳукмлар аслида жазолаш учун эмас балки, жиноят ва жазодан тутиб туриш учунгина жорий қилинган. Шу билан бирга мазкур жазоларни амалга ошириш учун шу қадар кўп шартлар талаб қилинганки, бирор-бир жиноят ҳолатида бунча шартлар топилиши деярли амри маҳол ишдир.\nШу ўринда ҳазрат Али розияллоҳу анҳу даврларида содир бўлган бир воқеани айтиб ўтиш лозим. Кўфа шаҳрида харбату мурод деган бир хароба ва ташландиқ жойда бир аёл билан эркак зино қилаётган ҳолатда ушлаб олинди. Халойиқ уларни ҳазрат Али ҳузурларига олиб борди. Эркак киши мен зино қилмадим, бу аёл амакимнинг қизи, унга уйланганман, деди. Ваҳоланки, унинг алдаётгани ҳаммага маълум эди. Шундан сўнг ҳазрат Али розияллоҳу анҳу аёлга юзланиб, бу гапга нима дейсан(?), дедилар. Аёл нима дейишини билмай каловланиб турган эди, Али атрофидаги одамлар “ҳа!“, дегин, “тўғри!“, дегин, дея эркакнинг сўзини маъқуллашга ундадилар. Шундан сўнг, ҳалиги аёл “ҳа, у тўғри айтяпти“, деди. Натижада, улардан жазо бекор қилинди ва қўйиб юборилди (қаранг: “Иълоус сунан“: 11-жилд, 655-бет).\nЭслатма: ушбу мақолани ёзишдан мақсад асло юқоридаги ҳукмларни кунимизда амалда қўллашга чорлаш эмас балки, муқаддас динимиз таълимотлари ҳақида унинг душманлари томонидан тарқатилувчи асоссиз шубҳа ва танқидларга жавоб беришдан иборатдир. Ваҳоланки, одамларни ўзбошимчалик билан оломон қилиш (самосуд) ва бир пайтлар айрим вилоятларимизда бўлгани каби гўёки исломий ҳукмларни жорий қилишга интилиш важи билан бошбошдоқлик ва бетартиблик келтириб чиқариш бу динимизда ҳаром қилинган ва фитнаю фасод юзага келишига сабаб бўлувчи манфур ишлар сирасига киради.\n470 20:19 11.08.2020\n543 19:16 11.08.2020\n766 18:11 11.08.2020\n213 17:20 11.08.2020\nПольша Белоруссиядаги вазият сабабли ЕИ раҳбарлари саммитини чақиришни талаб қилди\n225 16:45 11.08.2020\n391 16:15 11.08.2020


17 май 2022, Тошкент вақти: 18:38\nЕвропа ташқи алоқалар кенгаши (ЕТАК) таҳлил марказининг “Кенг Европа” дастури директори Мари Дюмулен Қозоғистондаги ҳодисаларга Европа Иттифоқи қандай жавоб қайтариши кераклиги ҳақида мақола ёзди.\nЕИ Қозоғистондаги воқеаларни яқиндан кузатмоқда. Аммо иттифоққа аъзо мамлакатлар январь воқеаларига турлича муносабат билдирди: Венгрия ҳукумати президент Қaсим-Жомарт Тоқаев кўрган чораларни қўллашини билдирди, бошқа аъзо давлатлар эса репрессияларни қоралаб, Қозоғистонга қурол етказиб бериш тўхтатилганини эълон қилди.\nДюмулен Қозоғистоннинг Марказий Осиёдаги аҳамияти ва ЕИнинг минтақадаги фаолиятини кенгайтириш ниятини эътиборга олган ҳолда, блок январь инқирози ортидан қандай йўл тутишни обдон ўйлаб кўриши кераклигини таъкидлади.\nҲозирча Қозоғистондаги тартибсизликларнинг ЕИ учун геосиёсий оқибатлари ноаниқ, чунки содир бўлган воқеаларнинг тўлиқ моҳияти номаълум бўлиб қолмоқда.\nКузатувчилар норозиликлар давомида тўрт гуруҳ қатнашганини қайд этмоқда: ижтимоий-иқтисодий ислоҳотлар тарафдорлари; мамлакат бошқарувини ўзгартириш истагидаги сиёсий гуруҳлар; ижтимоий дискриминация ва адолатсизликдан ҳафсаласи пир бўлган ёшлар; Олмаотадаги жамоат бинолари ва муҳим инфратузилмани қўлга олишни кўзлаган уюшган қуролли гуруҳлар.\nТоқаев фавқулодда ҳолат тартибини жорий этиб, кучишлатар тизимлар ходимларига намойишчиларни “огоҳлантиришсиз отиш”га буйруқ берган пайтга келиб илк икки гуруҳнинг кўплаб аъзоси Олмаота кўчаларини аллақачон тарк этган эди.\nДюмулен ўз мақоласида Қозоғистон ҳукумати намойишлардан кейинги кунларда блогерлар ва журналистларга босим ўтказа бошлагани авторитар тузум демократик ўзгаришлар талаби билан ўтказилган тинч намойишларни бостирганидан далолат беради, деб ёзди. Шунингдек, у ҳалок бўлганлар сони ва улар ким экани тўлиқ очиқланмаса, расмий билдирувларга шубҳа билан қаралишини урғулади.\nНамойишлар бутун мамлакат бўйлаб тарқалаётган бир пайтда Қозоғистоннинг биринчи президенти Нурсултон Назарбоев ва унинг вориси Тоқаев тарафдорлари ўртасида тўқнашув юзага келгани айтилмоқда.\nНазарбоевлар оиласи юқори лавозимлардан четлатилиб, кўп нарсалардан маҳрум қилинаётгани Тоқаев ва унинг тарафдорлари қўли баланд келганини кўрсатса ҳам, ҳукумат таркибида ким қайси томонда эканлиги ҳақида ҳали ҳам аниқ гап айтиш қийин.\nТоқаев мамлакатнинг “ҳудудий яхлитлигига таҳдид” важидан КХШТдан ёрдам сўради. Россия раҳбарлигидаги альянс ўз тарихида биринчи марта аъзо мамлакат “ички ишларига” аралашиб, Қозоғистонга бир неча минг ҳарбийни йўллади. Мутахассисларнинг айтишича, КХШТ қўшинлари Қозоғистонга киритилиши туфайли Тоқаев ҳокимиятни ўз қўлида жамлашга муваффақ бўлди.\nДюмулен бу ҳодисалар фонида ЕИ содир бўлган воқеаларни яқиндан ўрганиши ва уларни бошқа постсовет мамлакатларидаги норозилик ҳаракатларига қиёсламаслиги кераклигини урғулади.\n“Қозоғистон Беларусь эмас, Арманистон ёки Қирғизистон эмас”, деб ёзди у.\nУнинг сўзларига кўра, ЕИ намойишлар давомида содир бўлган тартибсизликлар ҳамда улар аёвсиз бостирилганини тўлиқ ўрганилишини талаб қилиши керак. Шунингдек, блок журналистлар, ҳуқуқ ҳимоячилари ва фаоллар аҳволини диққат билан кузатиб бориши керак.\nАйни дамда, ЕИ Қозоғистон ҳукумати билан алоқаларни эҳтиёткорлик билан давом эттириши ва ислоҳотларни амалга оширишга чорлашда давом этиши керак.\nНиҳоят, ЕИ қозоғистонлик элиталарнинг ўз ҳудудида қўлга киритган мулкларини текшириши лозим. Дюмулен фикрича, агар блок жиноий йўл билан қўлга киритилган бойликлар қонунийлаштирилишини чекласа, Қозоғистонда адолатли ва шаффофроқ тизим яратилишига ёрдам берган бўлади.


Екатеринбургда одам савдосида айбланаётган ўзбекистонлик ҳибсга олинди\nРоссияда ҳибсга олинган "одам савдогари" Абдушукур Умурзоқов.\nЕкатеринбургда Ўзбекистон ҳуқуқ тартибот хизматлари томонидан халқаро қидирувга берилган шахс ҳибсга олинди.\nУрал Федерал округи Ички ишлар бошқармаси махсус бўлими ва Халқаро полиция ходимлари томонидан “Улан-Удэ - Москва” йўналишидаги поездда Новосибирскдан Екатеринбургга кетаётган Ўзбекистон фуқароси ҳибсга олинди.\nБу ҳақда Озодлик Радиосига маълум қилган Свердловск вилояти Ички ишлар бош бошқармаси матбуот бўлими раҳбари Валерий Горелих, ҳибсга олинган шахс 1957 йилда туғилган ўзбекистонлик Абдушукур Умурзоқов эканлигини айтди.\n- У нафақат Ўзбекистонда, балки халқаро қидирувда ҳам бўлган. Қидирув унга нисбатан жиноий иш қўзғатган Ўзбекистон ҳуқуқ-тартибот идоралари талаби билан эълон қилинган. Свердловск вилояти полициячилари унинг поездда кетаётгани ҳақида хабар топгач, вилоят Ички ишлар бошқармаси раҳбари генерал Бородиннинг махсус буйруғи билан Умурзоқовни ҳибсга олишга Интерпол ходимлари ҳам жалб қилинди. Ўзбекистонда бу шахс маҳаллий Жиноят Кодексининг 135-моддаси 2-қисми бўйича, аниқроғи одам савдосида айбланмоқда,- дейди Валерий Горелих.\nИИБ расмийсининг сўзларига кўра, қўлга олинаётган пайтда “ўта хавфли жиноятчи” эканлиги айтилаётган Умурзоқов ОМОН гуруҳига қаршилик кўрсатмаган.\nСведловск Ички ишлар бошқармаси тарқатган хабарномада айтилишича, Абдушукур Умурзоқов Ўзбекистонда “текин ишчи кучини ёллаб, Россия шаҳарларига олиб келган. У Россияда, хусусан Екатеринбургда 100-150 доллар эвазига мардикорларга 300-500 доллар ҳақ тўланадиган иш жойини топиб бериш ваъдаси билан уларнинг паспортларини тортиб олган”.\nЎзбекистонда ишга ёлланганлар хужжатлари билан бирга Екатеринбургда бошқа шахсларга топширилган. Мардикорларга Умурзоқов ваъда қилган пул берилмаган, ўзбеклар фақат озиқ-овқати учун маҳаллий иш берувчилар қўлида ишлаган.\n“Керак бўлмасдан қолган “гастарбайтерлар” поездда Ўзбекистонга бир тийинсиз қайтариб юборилган”, дейилади Сведловск Ички ишлар бошқармаси расмий сайтидаги хабарномада.\n“Билишимча, қилган жиноятлари учун Ўзбекистонда бу шахсга нисбатан 8 йилгача қамоқ жазоси берилиши мумкин”, дейди полиция расмийси Валерий Горелих.\n- Ҳозирда у Екатеринбург тергов изоляторида сақланмоқда ва ўз юртига экстрадиция қилгунга қадар шу ерда бўлади. Бизда ҳозирча уни қидирувда бўлганлиги ҳақида Ўзбекистондан юборилган ҳужжатлар бор. Экстрадиция қилиниши учун зарур бўлган қоғозлар келганидан кейин у Ўзбекистонга юборилади. Бунга эса ярим йилдан кам бўлмаган вақт кетади,- деди Свердловск вилояти Ички ишлар бош бошқармаси матбуот бўлими раҳбари Валерий Горелих Озодлик билан суҳбатда.


Ўзбекистон бодибилдинг ва фитнес бўйича жаҳон чемпионатида тўрт медални қўлга киритди – Газета.uz\nФото: Ўзбекистон Бодибилдинг ва фитнес федерацияси.\nЎзбекистон бодибилдинг ва фитнес бўйича жаҳон чемпионатида тўрт медални қўлга киритди\n7 декабр 2016, 10:22 Спорт\n29 ноябрдан 5 декабрга қадар Паттайада (Таиланд) бодибилдинг ва фитнес бўйича VIII жаҳон чемпионати (8th WBPF World Championships 2016) бўлиб ўтди. Ўзбекистон термаси мусобақада 12 нафар атлет билан иштирок этди, дея хабар қилди Бодибилдинг ва фитнес федерацияси.\nМусобақа якунларига кшра, миллий жамоа жаҳон биринчилигининг тўрт медалини қўлга киритди. Павел Умурзаков 40−49 ёшдагилар ўртасида «бодибилдинг устаси» йўналишида ғолиб бўлди. Бу бодибилдинг бўйича Ўзбекистон тарихидаги илк жаҳон чемпионати олтин медали ҳисобланади.\nЕлена Журавлёва «атлет-физик» йўналишида (170 см дан баланд) кумуш медалга сазовор бўлди. Елена Нураева эса «модель-физик» дастурида (165 см гача) иккинчи ўринни қўлга киритди. Шунингдек, Малика Вакасова «модель-физик» тоифасида (170 см гача) бронза медали соҳибасига айланди.\nФирдавс Узаков — 4-ўрин («атлет-физик» 180 см дан баланд), Павел Умурзаков — 4-ўрин («бодибилдинг-эркак» 100 кг гача), Даврон Туйғунов — 5-ўрин («менс-физик» 180 см дан юқори) ва Владимир Волинкин — 5-ўрин («бодибилдинг-ёшлар» 175 см дан юқори) ҳам яхши натижаларни қайд этди.\n«Газета.uz» 3 207


Суриялик ота: «Ўғлимга Доналд деб исм қўяман»\nKo'rildi: 398 Qo'shildi: 12-04-17\nАҚШ президенти Доналд Трамп ҳеч ким кутмаган ишларни қилишда давом этади. У ижтимоий тармоқлардан ўзининг сиёсий пропагандаси учун фаол фойдаланиб келмоқда.\nАҚШнинг олдинги президетни Барак Обама ишлатган @Potus аккаунти (President of The United States of America) Трамп президент бўлгач, 15 миллионта фолловери билан бирга жаноб Доналдга ўтган эди. Бироқ Трамп ўзининг шахсий аккаунтидан ҳам воз кечишни хоҳламади.\nТрамп Суриядаги авиабазага берилган зарбадан кейин твиттерда янада фаоллашди. Унинг Fox News билан қуюқ алоқада экани кўпчиликка маълум. Президент Fox News сайтида берилган бир мақолани ўқувчилари билан бўлишди. Унда сурияликларнинг авиабазага берилган зарбадан қувонишгани ҳақида ҳикоя қилинади. Манбада ёзилишича, одамлар ўша авиабазадан туриб одамларга қарата кимёвий қурол ишлатилганига ишонишади.\n«Асаднинг кимёвий ҳужумларидан жабрланган Сурия фуқароси сифатида жаноб Трампга миннатдорчили билдираман. Яратган сизни асрасин, сэр»,- деб ёзади@QZakarya номли аккаунт эгаси.\nkassem Eid @QZakarya\n«Сурия фуқароси сифатида мана шундай сўзларни айтаман деб ўйламагандим: Раҳмат сизга, жаноб Трамп. Илтимос шундай зарбалардан кўпроқ беринг»,- деб ёзади @miladkawas никли фойдаланувчи.\nMilad Kawas Cale @miladkawas\nAs a Syrian refugee, I never imagined that I'd say this: Thanks@realDonaldTrump for bombing the regime who displaced me, please do more.\nКейинроқ бу пропагандага Daily Telegraph газетасининг Яқин Шарқ бўйича шарҳловчиси Рут Шерлок хоним қўшилди. Шерлок хоним ўзининг verified аккаунтида шундай ёзади: «@QZakarya билан телефонда гаплашдим. У Трампнинг ҳаракатини шундай баҳолади: «Ўғлимга Доналд деб исм қўяман. Қаҳрамоннинг номини».\nI was on phone with #QusaiZakarya, who survived 2013#chemical attack, when he learned #Trump action: "I'll name my son Donald. Hero."#Syria\n7:57 AM - 7 Apr 2017 · London, England\nЛекин нима учундир @QZakarya никли фойдаланувчи ўз саҳифаси орқали Трампга бошқа гапларни ёзган ва фарзандига унинг «қаҳрамонона» номини бериши ҳақида гапирмаган. Таъкидлаш жоиз, твиттернинг араб оламидаги вакиллари Трампни Абу Иванка деб аташмоқда, яъни Иванканинг отаси.\nАввалроқ Иванка Трамп твиттердаги саҳифасида Сурияга берилган зарбалардан кейин ўз отаси билан фахрланганини айтган эди.\nБритания нашрларининг ёзишича, Трампнинг ҳужум ҳақидаги қарорига айнан Иванка таъсир кўрсатган. Бунга Трамнинг ўғли шундай изоҳ берган: «Иванка аввало она. Унинг ҳар бир сўзи отам учун аҳамиятли. Иванка «Ота, бу дахшат, тушуняпсизми», деган бўлиши мумкин».


Кўк гумбаз масжиди\nОбъект яратилган сана: 1434-1435\nКатегория: Меъморчилик иншоотлари, Археологик обидалар, Диний объектлар\nКўк гумбаз масжиди - Шаҳрисабздаги мeъмoрий ёдгoрлик.\nУлуғбeк Мирзo oтаси Шoxруx Мирзo нoмидан қурдирган (1434-1435). Пeштoқ равoғида уларнинг нoмлари ва қурилиш вақти битилган тариxий ёзувлар сақланган. Кўк гумбаз масжиди Дoрут-тилoват ансамбли таркибидаги асoсий жoмe масжид ҳисобланади.\nКўк кoшин билан қoпланган гумбази (нoми ҳам шундан), пeштoқининг ўнг ва чап тoмoнидаги устунлари, бoлoxoнаси бўзилиб кeтган. Бинoга шарқдан пeштoқ (равoғининг кeнглиги 10 м) oрқали кирилади. Пeштoғида сeржилo ҳандасий бeзаклар кўп ишлатилган. Устунларида, асoсий равoқ ва қанoсларида гулдoр сoпoллардан фoйдаланилган. Xoнақoҳ (12,7x12,7 м) ташқи пoй гумбазида сиркoр мoвий, кўк ва oқ рангли бeзаклар oрасига Қуръoн oятлари битилган.\nИчки қисмидаги 8 та майда равoқчалар рoмб шаклидаги қалқoнсимoн бағаллар билан ўзарo бирлаштирилган ва равoқ шаклидаги 16 таянчиққа таянтирилган. Ғиштин дeвoр бурчакларида 4 та айланма зина oрқали айвoн тoмига чиқилган. Айвoннинг ён таxмoнларига кeнг равoқ oрқали ўтилган. Ҳoзир улар бeркитиб қўйилган.\nКўк гумбаз масжиди 1970 йилларда ҳамда Амир Тeмурнинг 660 йиллиги мунoсабати билан (1995— 96) қайта таъмирланган.


11:40 / 07.06.2019 19603 pdf Ўқиш режими + -\nЖамоат намози ўқиш учун масжидга келган одам сафлар орасида у ёқ-бу ёққа юриши, одамларнинг елкаларини туртиб ўтиши мумкин эмас.\n«Бир одам жума куни Набий соллаллоҳу алайҳи васаллам хутба қилаётганларида келиб, одамларнинг елкаларини туртиб ўтди. Шунда у зот унга:\n«Ўтир! Батаҳқиқ, озор бердинг-ку!» дедилар».\nАбу Довуд, Насаий ва Ҳоким ривоят қилганлар. Ҳоким саҳиҳ, деган.\n«Ким жума куни одамларнинг елкасидан ҳатлаб ўтса, жаҳаннамга кўприк солган бўлади», дейилган.\nНамоз ўқиётган одамнинг олдини кесиб ўтиш мутлақо мумкин эмас.\n«Албатта, бирингизнинг юз йил тўхтаб (кутиб) турмоғи унинг учун намоз ўқиётган биродарининг олдидан ўтишидан кўра яхшидир», дейилган.\nКиши суннат намози ўқиётганида, фарз намозга иқома айтилиб қолса, агар рукуъга бормаган бўлса, турган ҳолида салом бериб, жамоатга қўшилади.\nРукуъга борган бўлса, тезда икки ракъатни тугатиб, сўнг жамоатга қўшилади.\nЖамоат намози ўқимоқчи бўлганлар уч киши бўлса, бирлари имом бўлиб, икки киши унинг орқасида саф бўлади.\n«Уч киши бўлсак, Расулуллоҳ соллаллоҳу алайҳи васаллам биримизнинг олдинга ўтишимизни амр қилардилар».\nСафга тизилиш имомнинг орқасидан бошланади.\nКейин ўнг ва чап тарафига баробар равишда туриб, саф тўлдирилади. Аввалги саф тўлгандан сўнг кейингисини ҳам худди олдингидек тўлдириш бошланади.\nЖамоат намозига келган намозхонларнинг сафларни тўғри олишлари ва ораларида очиқ жой қолдирмай жипслашишлари талаб этилади.\n«Сафларингизни жипслаштиринглар, уларнинг орасини яқинлаштириб, бўйинларни баробарлаштиринглар! Жоним қўлида бўлган Зот ила қасамки, мен сафдаги оралиқлардан шайтонларнинг худди қора қўзичоқлар каби кираётганини кўраман», дедилар».\nМасжидга жамоат намозини адо этгани келган киши биринчи такбирни ўтказиб юбормасликка ва иложи борича олдинги сафларда туришга ҳаракат қилиши керак.\n«Албатта, Аллоҳ таоло ва Унинг фаришталари биринчи сафларни тўлдирувчиларга салавот айтадилар. Аллоҳ таоло учун банданинг сафни тўлдириш учун босган қадамидан кўра маҳбуброқ қадам йўқдир», дедилар».\nЖамоат намозидаги биринчи сафга ва имомнинг ортига туришга лойиқ кишилар аҳли илмлар, қорилар, ёши улуғлар ва обрўли кишилардир.\nУларни олдинги сафга, имомнинг ортига ўтказиш юксак одобдандир.\n«Менга сизлардан етуклик ва ақл эгалари яқин турсин, – (дедилар ва:) – Сўнгра уларга яқин келадиганлар», деб уч марта айтдилар».\nИмомнинг намозни мукаммал ва енгил қилиб ўқиши мақбулдир.\nЧунки намозхонлари ичида беморлар, кексалар, заифлар, шошилиб турганлар ва бошқа ҳожатмандлар бўлади.\n«Аллоҳга қасамки, эй Аллоҳнинг Расули, мен фалончининг бизга (намозни) чўзиб юборганидан бомдод намозидан орқада қоламан», деди. Расулуллоҳ соллаллоҳу алайҳи васалламнинг мавъизада ўша кундагидек қаттиқ ғазабланганларини кўрмадим. У зот:\n«Албатта, сизларда нафрат қилдирувчилар бор. Қай бирингиз одамларга намоз ўқиб берса, енгил ўтказсин. Албатта, улар ичида заифи, ёши улуғи ва ҳожатманди бор. Ўзи намоз ўқиганида хоҳлаганича чўзсин», дедилар».\nЖамоат намози тамом бўлганидан кейин ташқарига чиқишга шошилиб, тиқилинч қилиш одобдан эмас.\nҲар намоздан кейин зикрлар қилиб, дуоларни охирига етказиб, масжиддан шошилмай чиқиш афзалдир.\nanvarjon 10:49 / 11.11.2021\nБилмаганларимни билиб , билганларимни мустаҳкамлаб олдим. Аллоҳ ҳазратдан рози бўлсин!\nBehzod 18:52 / 20.03.2021\nМулозамат билан узр назари билан аста секин ўтиш бундан мустасноми, чунки кўп холларда олди қаторлар бўш бўлади шундай вақтда аста секин узр назарида мулозамат билан олдинги қаторларга ўтамиз.\nAnvar Abdukarim Нуъмон 05:31 / 10.11.2019\nАссалому-алайкум ! Рахмат, Аллох илмингизга илм кушсин\n10:23 / 12.03.2019 1972\n14:00 / 12.03.2019 2357\n37998 14:11 / 05.02.2019


Аллоҳ намоз ўқувчининг рўбарўсидадир » Тавҳид\nАллоҳ намоз ўқувчининг рўбарўсидадир\n992 марта ўқилган\nБухорий (406) ва Муслим (547) Абдуллоҳ ибн Умар розияллоҳу анҳумодан ривоят қилишди: «Росулуллоҳ соллаллоҳу алайҳи ва саллам қибла (томондаги) деворга тупурган кишини кўрдилар. (Тупукни) қириб-тозалаб сўнг одамларга юзланиб шундай дедилар: «Биронтангиз намоз ўқиётиб олдига – рўбарўсига тупурмасин. Аллоҳ таоло намоз ўқиётганда унинг олд томон – рўбарўсидадир»».\nУшбу ҳадис билан Аллоҳ таолонинг махлуқотларидан олийда эканлиги ўртасида зиддият йўқ.\nШайхулислом «Мажмуъ Фатава» (5/101)да шундай дедилар: «Пайғамбар соллаллоҳу алайҳи ва салламнинг: «Биронтангиз намозга турадиган бўлса, Аллоҳ таоло олд томони – рўбарўсида (бўлади). Бас, олдига тупурмасин», деган қовллари зоҳиран (қандай бўлса шундай) ҳақиқатдир. У субҳанаҳу ва таоло аршнинг юқорисида ва У намоз ўқувчининг рўбарўсидадир. Ушбу сифат ҳатто махлуқотларда ҳам собит бўлган. Инсон осмонга ё қуёшга ёки ойга муножот – сирли суҳбат қилса, улар унинг юқорисида ва (шу билан бирга) олди-рўбарўсида ҳамдир».\nЯна (5/672)да шундай дедилар: «Маълумки, ойга юзланиб хитоб қилаётган киши, унга (ойга) юзи билан йўналган ҳолда бўлади. Шу билан бирга ой унинг юқорисидадир. Демак ой унинг юқорисида бўлишига қарамай, у унга (ойга) юзи билан йўналиб – иқбол қилиб турибди… Банда намозда турганда ҳам ҳудди шундай, у Роббисига юзланиб – иқбол қилиб туради. Ҳолбуки Роббиси унинг юқорисидадир. Демак ўнг томонида ҳам, чап томонида ҳам бўлмаган, балки рўбарўсидаги Зотга, пастда-қуйида эмас, олийда бўлган Зотга дуо қилади».\nШайх Ибн Усаймин шундай дедилар: «Аллоҳ таоло намоз ўқувчининг рўбарўсида эканига далил Пайғамбар соллаллоҳу алайҳи ва салламнинг ушбу қовлларидир: «Биронтангиз намозда турганида олд томонга тупурмасин. Аллоҳ таоло олд томон – рўбарўсидадир». Ушбу (Аллоҳ намозхоннинг) рўбарўсида туриши Ўзига субҳанаҳуни лойиқ суратда, ҳақиқатига кўра собитдир. Ва бу Унинг олийда эканига зид келмайди. Ушбу иккиси орасини қуйидаги икки йўлга кўра жамласа бўлади:\n1- Ушбу иккиси (бир вақтни ўзида ҳам юқорида ва ҳам рўбарўда бўлиши) махлуқотларни ҳаққида жам бўлгандир. Қуёш чиқар пайт, машриқ томонга юзланиб турган кишининг рўбарўсидадир ва шу билан бирга у (қуёш) осмонда. Демак, ушбу икки хислат махлуқотни ҳаққида жамланган экан, Холиқ азза ва жаллада (жамланиши) авлороқдир.\n2- Агарда ушбу икки хислатнинг махлуқотнинг ҳаққида жамланиши мумкин бўлмаганда, демак Холиқ субҳанаҳуни ҳаққида ҳам жамланмас эканда деган фикр келиб чиқмайди. Чунки Аллоҳ таолога ўхшаш бирор нарса йўқдир» («Фатава Ибн Усаймин» (4/287)).\n/ Кутубхона / Намоз / Аллоҳ намоз ўқувчининг рўбарўсидадир\nKimki Alloh yetti qavat osmoning arwning ustida desa,u odam kofir bo’ladi, degan odamning hukmi nima?\nBunday odamning orqasidan iqtido qilib namoz o’qish joizmi?


09:47 26 Август 2019\n16:54 06.12.2018 Ҳавола олиш\nСаудиялик журналист Жамол Хашоггининг ўлдирилиши (8)\nАҚШ Сенати резолюцияси лойиҳаси республикачи сенатор - Линдси Грэм томонидан Республикачилар ва Демократлар партиялари вакиллари томонидан тайёрланган. Ҳужжат, агар у қабул қилинмаса, қонуний кучга эга бўлмайди, шунчаки сенат позициясини қайд этади\nТОШКЕНТ, 6 дек — Sputnik. АҚШнинг бир гуруҳ сенаторлари конгресс юқори палатасига Саудия Арабистони меросхўр шаҳзодаси Муҳаммад бин Салмон ал Саудни журналист Жамол Хашогги ўлими туфайли жавобгарликка жалб қилиш талаби битилган резолюция лойиҳасини тақдим этди.\n© Hatice Cengiz\nСаудия Арабистони ҳукуматига мухолиф бўлган журналист Хашогги американинг Washington Post нашрида шарҳловчи бўлиб ишлаган ва 2017 йилдан АҚШда яшаб келган, Туркияда 2 октябр куни, Истанбулдаги Саудия Арабистони бош консуллиги биносига киргач изсиз йўқолган. Сал кейин Истанбул прокуратураси Хашогги қасддан ўлдирилгани, бош консуллик биносида бўғиб ўлдирилганидан сўнг журналист танаси бурдаланиб йўқ қилингани ҳақида эълон қилган эди.\nАҚШ Сенати резолюцияси лойиҳаси республикачи сенатор - Линдси Грэм томонидан Республикачилар ва Демократлар партиялари вакиллари томонидан тайёрланган. Ҳужжат, агар у қабул қилинмаса, қонуний кучга эга бўлмайди, шунчаки сенат позициясини қайд этади.\nҲужжатга кўра Муҳаммад бин Салмон меросхўр шаҳзода сифатида, "қотиллик вақтида хавфсизлик кучларини назорат қилгани учун", тўғридан-тўғри жиноятда айбдор деб эълон қилинмоқда.\n"Ушбу идора(АҚШ сенатига - таҳр.)га тақдим этилган далиллар ва таҳлилларга таяниб, сенат Муҳаммад бин Салмон Жамол Хашогги ўлимига аралашганига юқори даражада ишонч билдиради… Қўшма Штатлар Ҳукуматини ва дунё ҳамжамиятини Жамол Хашогги қотиллигида айбдорлар барча томонларни, шу жумладан Муҳаммад бин Салмонни жавобгарликка тортишга чорламоқда", - дейилган ҳужжат матнида.\nБундан ташқари, Саудия Арабистони Қатар билан дипломатик алоқаларни тиклашга, бу давлат билан бўлаётган можаронинг сиёсий ечимини топиш борасида келишиши, саудиялик блогер Раиф Бадавий, "саудия аёллари ҳуқуқи учун" ҳаракати фаоллари ва бошқа ҳибсга олинган сиёсий маҳбусларни озодликка чиқаришга даъват қилинган.\nХашоггининг ўлдирилиши атрофида вазиятнинг зидийлашуви Саудия Арабистонининг қатор давлатлар билан муносабатлари ўткир тус олишига олиб келди. Аммо АҚШ президенти Дональд Трамп иккиёқлама муҳим сиёсий ва иқтисодий алоқаларни сақлаб қолиш учун қироллик билан можарога бормаслигини маълум қилди. Бу қарорни Трампнинг АҚШдаги ва хориждаги рақиблари қаттиқ танқид остига олдилар.\nҲукуматнинг Риштон туманини комплекс ривожлантиришга доир қарори қабул қилинди.\n09:27Риштонда 1000 та арзон уй қурилади\nШаҳрам Ғиёсов навбатдаги рақибини 30 сонияда мағлуб қилди


2 мартда ўтказилган аукционда 38 та давлат мулки объектининг ижараси бўйича ғолиблар аниқланди\nАукцион савдоларида республика ҳудудидаги умумий майдони 6 946 кв.м. бўлган 38 та бўш турган давлат мулки объектининг ғолиблари аниқланди. Ижара тўлови нархи йилига 695,8 млн. сўмни ташкил этади.\nЖумладан, Андижон вилояти, Андижон шаҳридаги объект йиллик ижара тўлови 8,1 млн. сўмдан 190,8 млн. сўмга етганида савдо ғолиби аниқланди. Ғолиб 12 ой муддатга пайнет хизмати фаолиятини ташкил этиш имкониятини қўлга киритди.\nШунингдек, Бухоро вилояти, Бухоро шаҳридаги кўчмас мулк объекти учун йиллик ижара тўлови 10,0 млн.сўмдан 28,9 млн.сўмга етганда ғолиб аниқланди. Аукцион ғолиби 12 ой муддатга автомобилларни ювиш фаолиятини ташкил этади.\nТошкент шаҳар, М. Улуғбек туманидаги объект йиллик ижара тўлови 8,4 млн. сўмдан 82,1 млн. сўмга етганида савдо ғолиби аниқланди. Ғолиб 12 ой муддатга умумий овқатланиш фаолиятини ташкил этиш имкониятини қўлга киритди.\nТошкент шаҳар, Янги ҳаёт туманидаги кўчмас мулк объекти учун йиллик ижара тўлови 55,4 млн.сўмдан 115,2 млн.сўмга етганда ғолиб аниқланди. Аукцион ғолиби 12 ой муддатга жисмоний тарбия ва спорт фаолиятини ташкил этади.


Roma Urraco ники остида танилган россиялик машҳур блогер навбатдаги топилма видеоси билан бўлишди. Бу сафар у 1994 йилда ишлаб чиқарилган ва ҳозирга қадар рекорд даражада кам масофа босган — 17 километр — «ZAZ-965М» моделига дуч келган. Мазкур «Запорожец» 25 йил давомида Львовдаги гаражда ҳаракатсиз турган, деб хабар беради Motor.\nУзоқ вақт қаровсиз қолиб кетган «Запорожец»нинг аҳволига ҳавас қилиб бўлмайди. Кузови коррозияга учрамаган бўлса-да, чорак асрлик чанг остида қолган автомобиль таг қисмидан ёғоч тўсинлар билан кўтариб қўйилган. Салон қисми яхши аҳволда: ўриндиқларни чанг босган, ойна ва қурилмалар панели эса бус-бутун.\n«ZAZ-968М» 1979 йилнинг охирида серияли ишлаб чиқарила бошланган, сўнгги нусхаси эса 1994 йилнинг 15 апрелида конвейрдан чиққан. Модель ўзидан олдинги авлод — «ZAZ-968А»дан фарқли ўлароқ такомиллаштирилган тўғри бурчакли орқа фараларга, шунингдек, кенг юкхонага эга. Автомобиль модификацияга қараб 41, 45 ва 50 от кучига эга моторлар билан жиҳозланган.\nАввалроқ Украинанинг Херсон вилоятида жойлашган омборларнинг биридан деярли юрмаган «ZAZ-968М» топилгани, одометрга кўра, машина 71 километр масофа босгани тўғрисида хабар берилганди.


"Катта оға" кузатмоқда: Россиянинг кузатув камералари. Москва — все новости (вчера, сегодня, сейчас) от 123ru.net\nМосква » 21.01.2021 » "Катта оға" кузатмоқда: Россиянинг кузатув камералари\n"Катта оға" кузатмоқда: Россиянинг кузатув камералари\n2020 йилда Россия кузатув камералари энг кўп ўрнатилган мамлакатлар орасида 3-ўринга чиқиб олди. Ҳукумат шунингдек, юз таниш тизимига миллионлаб доллар сарфлади ҳамда Москвада дунёнинг энг мукаммал кузатиш тизимларидан бирини ишга туширди.\nРасмийлар бу чоралар жамоат хавфсизлиги даражасини оширишда ҳамда коронавирус пандемиясини жиловлашда кўмак беришини айтмоқда. Инсон ҳуқуқлари фаоллари эса бу борада оқсаётган қонунчилик ҳамда шахсий маълумотлар хавфсизлигига эҳтимолий путур етишидан хавотирда.\nБошқа мамлакатларда қандай?\nTelecomDaily ахборот-таҳлилий агентлиги ҳисобига кўра, Россияда 2020 йилда қарийб 13 млн кузатув камераси ўрнатилган. Дунёда кузатув камералари фақат Хитой (200 млн) ва Қўшма Штатларда (50 млн) Россиядан кўпроқ ўрнатилган. Ҳар 1000 одам бошига тўғри келадиган камералар сони бўйича ҳам Россия Хитой ва АҚШдан кейинги ўринда турибди.\nРоссиядаги камераларнинг катта қисми (деярли 8 млн) тижорат ташкилотлари томонидан хавфсизликни таъминлаш, ўғрилик ва жиноятларнинг олдини олиш учун ўрнатилган. Камераларнинг учдан бири (таҳминан 4,5 млн) 32,8 фоизи давлат ҳисобидан мактаблар, давлат муассасалари, йўллар ва касалхоналарда ўрнатилган. Қолган 1,1 млн камерага жисмоний шахслар эгалик қилади.\nКамераларни ким ўрнатмоқда?\nАввалги (масалан, CompariTech and PreciseSecurity.com томонидан олиб борилган) тадқиқотларда аниқланишича, Россия барча шаҳарлардаги камералар ҳақида ҳисобот бермаган. Бу бошқа давлатлар билан солиштиришни қийинлаштирган. 2019 йилда Москвада 193 минг, Санкт-Петербургда 55 минг камералар ўрнатилгани аниқланган. Бу икки шаҳар ҳам дунёдаги энг кўп видеокузатув олиб бориладиган 50 шаҳар ичида. Москвада ҳар 1000 одамга 15,4 камера тўғри келса, Санкт-Петербургда ҳар 1000 одамга 10,1 камера тўғри келади.\nВидеокузатувдан мақсад нима?\nКўпгина давлатларнинг расмийлари видеокузатув камералари жиноятчиликнинг олдини олиш, жамоат хавфсизлиги даражасини ошириш ҳамда йўллардаги вазиятни бошқаришда кўмаклашишини айтиб келмоқда. Лекин жамоат жойларида инсонларнинг дахлсизлиги ҳамда камера орқали олинган маълумотлар хатардан холи сақланиши борасида хавотирлар ҳам йўқ эмас.\n2020 йилдаги коронавирус пандемияси даврида бу масалага яна бир жиҳат қўшилди. Бир қатор мамлакатлар карантинга олинган инсонлар уйда бўлишини назорат қилиш учун ушбу юқори технологиялардан фойдаланган. Масалан, Гонконгда инсонлар қўлида карантин билагузуги бўлиши талаб этилган бўлса, Жанубий Кореяда беморларнинг ҳаракатланишини телефонининг локацияси орқали кузатишган.\nБир неча йиллик синовлардан сўнг Россия 2020 йилнинг январида юз таниш тизимини ишга туширди. Москвада аллақачон ўрнатилган 100 минг камерадан аксари ушбу технология билан жиҳозланди. Натижада, пандемия бошланганда, Россияда одамлар карантин қоидаларига амал қилаётганини назорат этадиган тизим аллақачон йўлга қўйилган эди. Баъзи хабарларга кўра, камералар ахлат ташлагани бир неча дақиқага кўча чиққан “қоидабузарлар” ҳақида ҳам мутасадди органларни хабардор қилган.\nКамераларга қанча маблағ сарфланган?\nМосква 2019 йилнинг ўзида юз таниш технологиясининг жиҳозлари учун 53 млн доллар сарфлаган.“МБХ медиа” нашрига кўра, 2020 йилда Москва мэрияси бу учун қўшимча 35 млн доллар ажратган. Маблағларнинг асосий қисми (тахминан 19 млн доллар) Москва метрополитенида поездларни видеокамералар билан жиҳозлашга сарфланган. Қолган пуллар трамвай ва автобусларда юз таниш тизимини ўрнатишга сарфланган.\nКейинги режалар қандай?\n2020 йил июнида Россия барча (43 минг) мактабларини “Оруэлл” номли юз таниш тизими билан жиҳозлаш борасида шартнома тузган. Расмийларнинг айтишича, бу тизим ўқувчиларнинг мактаб вақтида хавфсизлигини ошириш учун жорий қилинмоқда.\nУч ой ўтиб, қўшимча юз таниш тизимлари бутун Россия бўйлаб ўрнатилиши эълон қилинган. Москвадан ташқари яна 10 та шаҳарнинг жамоат жойларида ҳамда кўп қаватли уйларнинг остонасида камералар ўрнатилади. Шаҳарлар рўйхати келтирилмаган, лекин, масалан, Нижний Новгородда 3000 га яқин камералар ўрнатилар экан.\nАйрим хабарларга кўра, Россия полицияси инсонларни уларнинг татуировкалари, кўз қорачиғи, овози ёки ҳаракатларидан таниб оладиган тизим устида ишламоқда. Ҳаракатланиш тарзидан таниш тизими инсонни 50 метрлик масофадан, у камерага қарамаётган бўлса ҳам таниб олиш қобилиятига эга. Бу тизим қадам узунлиги, оёқ қўйиш даражаси ёки қўлларнинг ҳаракатлантириш хослигига қараб инсоннинг ҳаракатланишини таҳлил қилади. Тизимни адаштириш осон бўлмайди.\nБарча кузатув технологиялари маълумотлар базасига қарам бўлгани учун, Россия юз, бармоқ излари ва бошқа биометрик маълумотларнинг марказлашган базасини яратмоқчи. Базага барча россияликлар ва чет элликларнинг маълумотлари киритилади. Бу база кейинги уч йил давомида шакллантирилади.\nРоссияликлар видеокузатув ҳақида қандай фикрда?\nЮз таниш тизими Москвада ишга туширилганидан бери сизиб кетган маълумотлар ҳақида хабарлар тарқамоқда. Масалан, рақамли ҳуқуқларни ҳимоя қилувчи “Роскомсвобода” ташкилоти “қора бозор”да шахсий маълумотлари сотилаётган москваликлар ҳақида ҳисобот чиқарган. ”Роскомсвобода” фаоли Анна Кузнецова Москванинг 79 камерасидан олинган маълумотларни, жумладан, ўзига тегишли шахсий маълумотларни қўлга киритишга муваффақ бўлган. У Москванинг Информацион технологиялар бўлими устидан судга шикоят қилган. Лекин москваликларнинг ўзи бу масалада бўлинганга ўхшайди. Москваликларнинг 47 фоизи видеокузатувларга ижобий муносабатда бўлиб, камералар жиноятчиликка қарши курашишини айтмоқда. 42 фоиз москваликларнинг бу борадаги қарашлари салбий. Улар видеокузатув ўз эркинликларининг суиистеъмол қилинишига олиб келишидан чўчимоқда. Баъзиларнинг фикрича, камералар шарт бўлмай, ортиқча харажатдан бошқа нарса эмас.\nПандемия даврида юз таниш тизимларидан фойдаланиш ўзини оқлагандек туюлиши мумкин. Лекин ҳуқуқбонлар ушбу чоралар вақтинча ҳамда вазиятга муносиб экани, ёмон ниятда суиистеъмол қилинмаслигини таъминлайдиган тартибни ўрнатишга чақирмоқда. Масалан, Россия, Беларусь ёки бошқа нодемократик давлатларда бундай технологиялардан жорий ҳукуматга қарши намойишлар иштирокчиларини аниқлаш учун фойдаланилиши мумкин.\nHuman Rights Watch ва Amnesty International каби халқаро ташкилотлар Россияда инсон ҳуқуқлари борасидаги вазият ёмонлашаётганини қайд этган. Савол очиқ қолмоқда: пандемия тугагач, Россия хавфсизликни таъминлаш билан инсонларнинг дахлсизлиги ўртасида мувозанатни топа оладими?


Бошқа | Xushnudbek.uz | Page 2\nРукн архиви: Бошқа\nBeeline ёлғончини топишда ёрдам сўраб WhatsApp маъмуриятига расмий мурожаат қилди\n08.11.2013\tФикр билдиринг\nBeeline раҳбарияти WhatsApp орқали тарқатилган ёлғон хабарнинг биринчи ким томонидан тарқатилганлигини аниқлаш мақсадида мазкур мессенжер маъмуриятига расман мурожаат қилди. Бу ҳақида Unitel МЧЖнинг (“Билайн” савдо белгиси) директори Андрей Сафронюкнинг Тошкентда бўлиб ўтган компания фаолитининг 3-чорак бўйича якунларига бағишланган матбуот анжуманидаги сўзларига асосланиб, Mezon.uz хабар бермоқда. Унинг сўзларига кўра, 25 октябрь куни WhatsApp мессенжери орқали компания лицензиясининг амал қилиш муддати вақтинчалик тўхтатилгани ҳақидаги хабарни ким тарқатганини аниқлаш мақсадида, Unitel ширкати WhatsApp мессенжери маъмуриятига хабарнинг биринчи бўлиб ким томонидан тарқатилганини топишга ёрдам ...\tБатафсил »\n30.10.2013\tФикр билдиринг\n2013 йилнинг 30 октябрь куни Ўзбекистон Республикаси Президенти Ислом Каримов “Жаҳон чемпионатларида юқори натижаларга эришган спортчиларни мукофотлаш тўғрисида”ги Фармонга имзо чекди. Бу ҳақида, ЎзА хабар бермоқда. Мазкур Фармонга биноан, жаҳон чемпионатларида эришган ютуқлари билан Ватанимизнинг спорт соҳасидаги шон-шуҳратини юксалтиришда ибрат ва намуна кўрсатгани, мамлакатимизнинг халқаро миқёсдаги обрў-эътибори ва нуфузини оширишга қўшган муносиб ҳиссаси учун Руслан Нурудиновга “Ўзбекистон ифтихори”, Улуғбек Алимовга эса “Ўзбекистон Республикасида хизмат кўрсатган спортчи” фахрий унвонлари берилди. ЎзА хабарига кўра, Польшанинг Вроцлав шаҳрида оғир атлетика бўйича ўтказилган жаҳон ...\tБатафсил »\nЎзбекистон Республикаси Президенти Ислом Каримов 24-25 октябрь кунлари Минск шаҳрида бўлиб, МДҲ Давлат раҳбарлари кенгашининг навбатдаги мажлисида иштирок этди. Бу ҳақида, ЎзА хабар берди. Минск учрашувида Ҳамдўстлик фаолиятини янада такомиллаштириш, аъзо мамлакатлар ўртасида сиёсий, савдо-иқтисодий, сармоявий, маданий-гуманитар алоқаларни мустаҳкамлаш, халқаро ташкилотлар доирасидаги ҳамкорликни ривожлантириш масалалари кўриб чиқилди. Президентлар минтақавий ва халқаро муаммолар, хусусан, терроризм, экстремизм, наркотик моддалар ва қурол-яроғ контрабандаси каби таҳдидларни бартараф этишда ҳамкорлик борасида фикр алмашдилар. Афғонистондаги вазият ҳақида сўз борар экан, 2014 йилда халқаро коалиция кучлари бу ...\tБатафсил »\nЖиззах вилоят хўжалик суди 2013 йил биринчи яримида 150,033 млрд. сўмлик даъвони кўриб чиқди\n20.10.2013\tФикр билдиринг\nЖорий йилнинг биринчи яримида Жиззах вилоят хўжалик суди томонидан 150,033 млрд. сўмлик даъво талаблари мазмунан ҳал этилган бўлиб, уларнинг 128,209 млрд. сўми ундирувчилар фойдасига, 1,6 млрд. сўми эса, давлат божини ундиришни назарда тутувчи суд қарорларидир. Кўрилган ишлардан 4853 таси фермер-хўжаликлари ҳиссасига тўғри келади. Эътиборли томони шундаки, фермер-хўжаликлари билан боғлиқ бўлган низоларнинг деярли 60 фоизи бевосита жойларда, яъни сайёр судлар томонидан кўриб ҳал этилган. Маълумки, республикамизда хўжалик судлари умумий юрисдикция судларидан фарқли равишда, фақатгина вилоят марказларида мавжуддир. Бу эса табиийки, марказдан ...\tБатафсил »\nХДПнинг Бухоро вилоятида 27 мингдан ортиқ аъзоси бор\nХалқ Демократик Партиясининг Бухоро вилоятида 27.143 нафар аъзоси бўлиб, улар 728 та бошланғич ташкилотга бирлашган. Халқ депутатлари вилоят Кенгашида 19 нафар, туман ва шаҳар Кенгашларида 104 нафар Халқ Демократик Партиясидан сайланган депутат фаолият юритиб келади. Шунингдек, маълумот ўрнида айтиб ўтиш мумкинки, 2009 йил декабрь ойида юртимизда бўлиб ўтган энг сўнгги парламент сайловларида Олий Мажлис Қонунчилик палатасида Халқ Демократик Партияси 29 ўринга эга бўлган. Манба: “Ўзбекистон овози”\tБатафсил »\nОзарбайжон Президентлигига сайланган Илҳом Алиевнинг инаугурация маросими ўтказилмоқда\nҲозирги соатларда Озарбайжонда Президентлик сайловида ғолиб чиққан Илҳом Алиевнинг инаугурация маросими ўтказилмоқда. Бу ҳақида АМИ Trend сайти хабар бермоқда. Бироз аввал Озарбайжон Конституциявий суди Пленуми республика президентлигига ўтказилган сайловлар натижасини қонуний деб топган эди. Эслатиб ўтаман, Озарбайжон Республикасида 9 октябрь куни ўтказилган Президентлик сайловларида Илҳом Алиев 84,55% овоз билан ғолиб чиққан эди.\tБатафсил »\nУкраинада жорий йил давомида биронта Прокурор пора олиш жиноятини содир этмабди\nУкраина Бош Прокуратурасининг тасдиқлашича, ўтаётган 2013 йил давомида биронта прокурор пора коррупцияга оид жиноятни содир этмаган. Бу ҳақида, Киев шаҳрида ўтказилган брифингда хабар берилган. Прокуратура ходимлари ҳақида гап кетганда, яна шу нарса таъкидландики, ўтган йили 8 нафар прокуратура ходими жавобгарликка тортилган бўлса, амалга оширилган кадрлар ҳамда тарбиявий ишлар натижасида эса мазкур йилда бирон марта бундай жиноят содир этилмаган. Жорий йилдаги Украинада содир этилган коррупция жиноятига оид статистикага назар ташласак, 1300 га яқин жиноят иши судларга оширилган, бунинг натижасида 1,5 минг ...\tБатафсил »\n“Россия Почтаси” мижозга iPhone ўрнига оддий тош олиб бориб берди\n18.10.2013\tФикр билдиринг\n“Россия Почтаси” Ростов шаҳрига посилкада жўнатилган Aplle iPhone 5 телефони ўрнига оддий тошларни олиб бориб берган. Бу ҳақида, Россия Федерацияси Жамоат палатаси сайтида хабар берилган. Жамоат палатаси ишонч телефонига қўнғироқ бўлган ҳамда бўлиб ўтган воқеа ҳақида хабар берилиб, ёрдам сўраб мурожаат қилинган. Унга кўра Москва шаҳрида яшовчи фуқаро 5 июль куни қимматбаҳо посилка жўнатган. Посилка қийматини ҳисобга олган ҳолда мижоз юборилаётган посилка ҳақида тўлиқ маълумот берган ҳамда телефоннинг нархини ҳам илова қилган (30 минг рубль – таҳм. 2 миллион сўм). ...\tБатафсил »\nУкраина Президенти маҳкум Юлия Тимошенконинг хорижда даволаниши учун рухсат беришга рози бўлди\nУкраина Президенти Виктор Янукович собиқ Бош вазир, ҳозирда озодликдан маҳрум қилиш жазосини ўтаётган маҳкум Юлия Тимошенконинг хорижда даволаниши учун рухсат беришни ваъда қилди. Бу ҳақида, Газета.ру хабар бермоқда. Украина Президентининг таъкидлашича, Юлия Тимошенконинг хорижда даволаниши учун рухсат беришга тайёр. Фақат бунинг учун энг аввало Юқори Рада (Украина Парламенти, – Xushnudbek.uz изоҳи) ушбу ҳолатни тартибга солувчи қонун лойиҳасини тайёрлаши ва қабул қилиши керак. “Ҳозирда парламентда махсус қонун лойиҳасини тайёрламоқда. Чунки бугунги кунда Украинада Юлия Тимошенкони хорижга чиқиб даволаниши учун рухсат берувчи ...\tБатафсил »\nКоллеж талабасини дарсга қатнашди деб сохта маълумот киритган Наманганлик ўқитувчига жиноят иши қўзғатилди\nНаманган саноат касб-ҳунар коллежи ўқитувчиси А.Раҳимов 2011 йил сентябрь ойидан буён дарс машғулотларига қатнашмаган коллеж талабаси Х.Ҳошимов ҳамда 2012 йилнинг февралида Россия Федерациясига кетган А.Лутфуллаевнинг дарсларга қатнашганлиги ва билимлари баҳоланганлиги ҳақида ўқув машғулотлари журналига сохта маълумотлар киритиб, уларни курсдан курсга кўчирган. Ушбу ҳолат юзасидан А.Раҳимовга нисбатан жиноят иши қўзғатилиб, иш бўйича жазо муқаррарлиги таъминланди. Бу ҳақида Наманган шаҳар прокурори Рустамжон Уматалиев ўзининг “Ҳуқуқ” газетасида чоп этилган мақоласида айтиб ўтган. Шунингдек, мазкур мақолада Наманган шаҳар прокуратураси томонидан ўтказилган 14 та текшириш ...\tБатафсил »


Тиокор – medu.uz – Дорилар ҳақида маълумотлар ўзбек тилида\nHome Йўриқномалар Тиокор\nПрепаратнинг савдо номи: Тиокор\nТаъсир этувчи модда (ХПН): тиазот кислотаси\nфаол модда: тиазот кислотасининг морфолин тузи – 25 мг;\nТиокорнинг фармакологик самараси ишемияга қарши, мембранани барқарорлаштирувчи ва антиоксидант таъсири билан боғлиқ.\nПрепаратнинг таъсири анаэроб гликолизни компенсатор фаоллашишини кучайтириши ва Кребс циклида хужайра ичида АТФ заҳирасини сақланиши билан бирга оксидланиш жараёнларини фаоллаштириши ҳисобига амалга оширилади. Тиокор молекуласининг таркибида оксидланиш-қайтарилиш хусусиятлари характерли бўлган олтингугурт тиолининг ва ортиқча водород ионларини боғловчи учламчи азотнинг мавжудлиги, антиоксидант тизимини фаоллашишини таъминлайди. Тиол гуруҳининг кимёвий жиҳатдан кучли қайтарувчи хусусиятлари кислороднинг фаол шакллари ва липид радикаллари билан реакцияни чақиради. Антирадикал ферментлар – супероксиддисмутаза, каталаза ва глутатионпероксидазани қайта фаоллашиши кислороднинг фаол шаклларини ҳосил бўлишини олдини олади.\nТиокорнинг таъсири миокарднинг ишемияга учраган соҳаларида липидларнинг оксидланиш жараёнларини тормозланишига, миокарднинг катехоламинларга сезувчанлигини камайишига, юракнинг қисқарувчанлик функциясини авж олиб борувчи сусайишини олдини олишга, барқарорлашишига ва мувофиқ равишда некроз соҳасини ва миокард ишемиясини камайишига олиб келади. Қоннинг реологик хусусиятларини яхшиланиши фибринолитик тизимини фаоллашиши ҳисобига амалга оширилади. Миокардда метаболизм жараёнларини яхшиланиши, унинг қисқарувчанлик хусусиятини кучайиши, юрак ритмини нормаллашишига ёрдам бериши, юрак ишемик касаллигининг турли шакллари бўлган беморларни даволаш учун Тиокорни тавсия этиш имконини беради.\nПрепаратни кардиологияда қўллаш билан параллел равишда, унинг юқори гепатопротектор хусусиятларини ҳисобга олиб, Тиокор жигар касалликлари ва ички аъзоларнинг бошқа касалликларини даволашда қўлланади. Препарат гепатоцитларни парчаланишини олдини олади, ёғли инфильтрация даражасини ва жигарнинг центролобуляр некрозини тарқалиш даражасини камайтиради, гепатоцитларнинг репаратив регенерацияси жараёнларига ёрдам беради, уларда оқсил, углевод, липид ва пигмент алмашинувини нормаллаштиради. Сафро синтези ва уни ажралиб чиқарилиш тезлигини оширади, унинг кимёвий таркибини нормаллаштиради.\nҚон плазмасидаги Тиокорнинг максимал концентрациясига мушак ичига юборилганда – 0,84 соатдан кейин, вена ичига юборилганда – 0,1 соатдан кейин эришилади. Қон плазмаси оқсиллари билан боғланиши 10% дан ошмайди. Тиокор асосан буйракда – 31% тўпланади. У аҳамиятли миқдорда йўғон ичакда, юракда, талоқда тўпланади, энг кам – ингичка ичак ва ўпкада (1-2%) тўпланади.\nЮрак ишемик касаллиги: стенокардия, миокард инфаркти, инфарктдан кейинги кардиосклерозни мажмуавий даволашда; юрак аритмияларини даволашда тўлдирувчи восита сифатида қўлланади.\nСурункали гепатит, алкоголли гепатит, жигар фибрози ва циррозини мажмуавий даволашда қўлланади.\nКатталарга миокард инфаркти, яққол намоён бўлган сурункали гепатитда Тиокор биринчи 5 кун давомида мушак ичига 2 мл дан 25 мг/мл эритма (50 мг дан) кунига 2-3 марта ёки вена ичига аста-секин минутига 2 мл тезликда 25 мг/мл эритма (100 мг) 4 мл дан кунига 1 марта ёки минутига 20-30 томчи тезликда (25 мг/мл эритмали 2 ампула 0,9% ли натрий хлориди эритмаси 150-250 мл да суюлтирилади) томчилаб юборилади. Даволашнинг бешинчи кунидан йигирманчи кунигача Тиокор таблеткаларда (100 мг дан кунига 3 марта) буюрилади.\nЗўриқиш стенокардияси ва тинч ҳолатдаги стенокардияда ва инфарктдан кейинги кардиосклероз, минимал ва ўртача фаоллик даражасидаги сурункали гепатитда Тиокор мушак ичига 10 мг/мл эритма 2 мл дан кунига 3 марта юборилади. Даволаш курси – 20-30 кун.\nЖигар циррозида даволаш курси – 60 кун. Даволаш 25 мг/мл эритма 2 мл (50 мг) дан кунига 3 марта 5 кун давомида мушак ичига юборишдан бошланади, сўнгра даволаш таблеткалар (100 мг дан кунига 3 марта) ёрдамида давом эттирилади.\nПрепарат одатда яхши ўзлаштирилади. Юқори сезувчанлиги бўлган беморларда аллергик реакциялар: қичишиш, терининг гиперемияси, иситма, тери тошмалари (уртикар, папуллез, майда нуқтали, доғли тошмалар) пайдо бўлиши мумкин; бошқа препаратларни қабул қилиш фонида эшакеми ва ангионевротик шишнинг айрим ҳоллари, анафилактик шокнинг бир ҳолати таърифланган. Айрим пациентларда, асосан кекса ёшли пациентларда, хусусан бошқа препаратларни қабул қилиш фонида жуда кам учрайдиган қуйидаги нохуш ҳолатлари таърифланган:\nмарказий ва периферик нерв тизими томонидан: умумий ҳолсизлик, бош айланиши, қулоқларни шанғиллаши;\nюрак-қон томир тизими томонидан: тахикардия, артериал гипертензия (бир ҳолат);\nмеъда-ичак йўллари томонидан: диспептик ҳолат кўринишлари – оғизни қуриши, кўнгил айниши, қоринни дам бўлиши, қусиш;\nнафас тизими томонидан: ҳансираш ва бўғилиш (бир ҳолат).\nТиокорга юқори сезувчанлик; ўткир буйрак етишмовчилигида қўллаш мумкин эмас.\nТиокорни кардиопротектив препарат сифатида юрак ишемик касаллигини даволашда қўлланадиган асосий воситалар билан мажмуада қўллаш мумкин. Гепатопротектор восита сифатида мувофиқ этиологияли гепатитларни анъанавий даволаш усулларини буюриш билан бирга олиб бориш мумкин.\nҲомиладорлик ёки лактация даврида қўлланилиши.\nПрепаратни ҳомиладорлик ёки эмизиш даврида қўллаш тажрибаси етарли эмас.\nБолаларда препаратни қўллаш тажрибаси етарли эмас.\nАвтотранспорт воситаларини бошқариш ва бошқа мураккаб механизмлар билан ишлаш қобилиятига таъсир қилмайди.\nИнъекция учун 25 мг/мл эритма, 2 мл ва 4 мл дан ампулаларда.\nТиоктацид 600 Т17.06.2018Кейингиси


Фото: Москва марказида Ислом Каримовга ҳайкал ўрнатилди\n12:31 / 16.10.2018 55932\n14 октябрдан 15 октябрга ўтар тунда Москва марказида, Якиманка муниципал округида Ўзбекистон биринчи президенти Ислом Каримовнинг ҳайкали пайдо бўлди. Бу ҳақда Asia-Plus хабар қилмоқда.\nФото: Facebook/Андрей Морев\n2,3 метр баландликдаги ёдгорлик муаллифи британиялик энг машҳур ҳайкалтарошлардан бири Пол Дэйдир.\nҚайд этилишича, ёдгорликнинг қурилишига харажатлар Ўзбекистон биринчи президенти қизи Лола Каримова-Тиллаева бошчилигидаги Ислом Каримов фонди томонидан тўлаб берилган.\nЭслатиб ўтамиз, жорий йилнинг февраль ойи бошларида Москва суди Ислом Каримовга ҳайкал ўрнатиш тўғрисидаги референдумни бекор қилганди.\nМосква шаҳрининг Замоскворецкий суди 2018 йил 18 март кунги президентлик сайловлари кунида референдум ўтказишни тақиқлаганди, унда Ўзбекистон биринчи президенти Ислом Каримовга ҳайкал ўрнатиш масаласи кўтарилиши мумкин эди.\nЎшанда округ депутатлари 25 январь куни 18 мартда маҳаллий референдумни ўтказиш ва унга Ўзбекистон биринчи президенти Ислом Каримовга ҳайкал ўрнатиш ҳамда Каримов хиёбонида фаввора ўрнатиш масаласини олиб чиқиш ҳақида қарор қабул қилишган.\nЧингиз Айтматов Ислом Каримов ҳақида нима деганди?


Энди ипак қуртидан беш мартагача ҳосил олиш мумкин - AUZ.UZ\nМаълумки, шу пайтгача республикамизда ипак қуртидан йилиги атига бир марта — баҳор фаслида ҳосил олинар эди. Энди бу жараён йил мобайнида давом этади. Бунга ҳудудларда барпо этилаётган Хитой усулидаги янги интенсив тутзорлар имкон яратади. Ана шу мақсадда Асака туманида ташкил этилган “Янги ипак йўли” ўзбек-хитой қўшма корхонасида 30 гектар майдонда тут плантация барпо этилди.\n— Интенсив тут кўчатларининг афзаллик жиҳатлари шундаки, уларни сув таъминоти қийин бўлган ҳудудларда ҳам парваришлаш мумкин, — дейди корхона раҳбари Маҳмуджон Умрзоқов. — Улар тез етилувчанлиги, озуқавий қувватининг юқорилиги билан аҳамиятлидир. Кўчатлар баравж ривожлангач ипак қуртидан бир йилда 4-5 мартагача ҳосил олиш мумкин бўлади.\nАйни пайтда корхонада 100 нафар ишчи меҳнат қилаяпти. Улар Хитой давлатидан келтирилган 400 минг туп тут кўчатини экиб бўлишди. Бунинг учун чет эллик сармоядорлар томонидан 2 млн. 300 минг АҚШ доллари миқдоридаги маблағ йўналтирилди. Келгусида корхонада тут барги етиштириш, пилла қуртини парваришлаш ва ундан олинган ипакни қайта ишлаш йўлга қўйилади.


АҲОЛИНИ РЎЙХАТГА ОЛИШДА ҚАНДАЙ СЎРОВНОМА ШАКЛЛАРИДАН ФОЙДАЛАНИЛАДИ? Шунингдек\nГлавная / Шунингдек / АҲОЛИНИ РЎЙХАТГА ОЛИШДА ҚАНДАЙ СЎРОВНОМА ШАКЛЛАРИДАН ФОЙДАЛАНИЛАДИ?\n“Аҳолини рўйхатга олиш тўғрисида”ги Ўзбекистон Республикаси Қонунининг 21- моддасида шахсга доир маълумотларни йиғишда амалга ошириладиган саволлар рўйхати - аҳолини рўйхатга олиш дастури ва унинг таркиби белгилаб берилган.\nМамлакатимизда аҳолини рўйхатга олиш ишлари рўйхатга олиш дастури асосида ишлаб чиқилган қуйидаги беш хил шаклдаги сўровномалар асосида олиб борилади:\n- турар жойнинг хусусиятлари ва унда яшовчилар рўйхати,\n- шахсга оид саволнома,\n- Ўзбекистон Республикасига вақтинча келган чет эл фуқаролари учун саволнома,\n- аҳолининг айрим тоифаларига нисбатан шахсга доир маълумотларни йиғиш бўйича саволнома,\n- вақтинча турган жойи бўйича Ўзбекистон Республикаси фуқаролари ва фуқаролиги бўлмаган шахслар учун назорат варақаси.\nУшбу сўровномалар асосида демографик кўрсаткичлар, аҳолининг механик ҳаракати, миграцияси, миллий хусусиятлари, фуқаролиги, таълим даражаси, уй хўжалиги аъзоларининг иқтисодий ҳолати, болалар сонига оид маълумотлар шакллантирилади.\nМаълумот ўрнида: рўйхатга олиш бошланишининг аниқ пайти 2023 йил 1 ноябр соат 00.00 этиб белгиланган. Рўйхатга олишни ўтказиш давомийлиги эса - 25 кун.\nРеспондентларнинг шахсга доир маълумотларини йиғишда рўйхатга олиш санасидан, яьни 2023 йил 1 ноябрдан кейин содир бўлган демографик ҳолатлар ҳисобга олинмайди.\nХоразм вилояти статистика бошқармаси Рўйхатга олиш жараёнларини ташкил этиш ва ўтказиш бўлими бош мутахассиси


Москвада исломий банк очган Ўзбекистон фуқароси қўлга олинди - 10.09.2018, Sputnik Ўзбекистон\nМосквада исломий банк очган Ўзбекистон фуқароси қўлга олинди\nНоқонуний молиячилар катта миқдорда маблағларни нақдга айлантириб хорижга олиб чиқиб кетишда айбланмоқда. 10.09.2018, Sputnik Ўзбекистон\nНоқонуний молиячилар катта миқдорда маблағларни нақдга айлантириб хорижга олиб чиқиб кетишда айбланмоқда.\nТОШКЕНТ, 10 сен - Sputnik. Туркиялик бизнесмен ва унинг ўзбекистонлик шериги Москвада ноқонуний молиявий фаолиятда айбланиб ҳибсга олинди, деб хабар қилмоқда "Коммерсант" нашри.\nПолиция хабарига кўра, қўлга олинган шахслар тадбиркорларга йирик суммаларни нақд пулга айлантириб, хорижга олиб чиқиб кетишга ёрдам берган. Тергов органлари фикрига кўра, улар маблағларни нақд қилиш эвазига 9 миллион рублдан ортиқ ноқонуний даромад олишган.\nАйни джада ушбу икки фуқаро уй қамоғида сақланмоқда. Уларнинг адвокати эса, ушбу воқеада Россия қонунчилигини айбламоқда.\nАдвокат айтишига қараганда, уларнинг жавобгарликка тортилишига сабаб – “Россия қонунчилигида исломий банк принципларини таърифловчи нормаларнинг йўқлиги” бўлган.\nХуфия молиячилар асосан Туркиядан мол олиб келиб сотувчи тадбиркорлар билан ҳамкорлик қилишган. Улар товар етказиб берувчилар ва савдогарлар орасида ҳисоб-китоб қилишга ёрдам беришган.\nЭслатиб ўтамиз, исломий банк тизимида кредитдан фоиз олиш таъқиқланади. Бунинг ўрнига банклар мижоз бизнесига шерик бўлиш ёки бошқа йўллар билан даромад олади. Шунингдек исломий банк тизимида алкоголли ичимликлар, тамаки маҳсулотларидан олинган даромад қабул қилинмайди.


Коронавирус ҳайвондан одамга ўтиши қайд қилинди\nНидерландия қишлоқ хўжалиги вазири Карола Схаутеннинг парламентга мактубида ёзилишича, Нидерландияда норка – қоракузандан одамга коронавирус ўтиши ҳолати қайд қилинган. Коронавирусга қоракузанлар кўпайтирилувчи ферма ишчиси чалинган.\nМактубда касалланган ишчининг ҳолати маълум қилинмаган.\nСхаутен мактубда вазирликнинг коронавирус ҳайвонлардан одамларга ўтмаслиги ҳақидаги аввалги хабари хато бўлганини тан олган. Шу билан бирга у коронавируснинг ҳайвонлардан одамларга ўтиши хавфи минимал деб баҳоланишини қўшимча қилган.\nТаъкидланишича, апрелда Нидерландиянинг Шимолий Брабант провинциясидаги қоракузан кўпайтирилувчи иккита фермадаги қоракузанларда коронавирус аниқланган. Ҳайвонларда коронавирус аломатлари, жумладан нафас олиш билан муаммолар ва юқори ўлим даражаси кузатилган.\nЎшанда ҳукумат ферма ишчиларида коронавирус аломатлари кузатилгани сабабли вирус қоракузанларга одамлардан юққан бўлиши мумкинлигини маълум қилган. Инфекциянинг тарқалишига йўл қўймаслик учун қоракузанлар ва чиқиндиларни фермадан ташқарига олиб чиқиш тақиқланган, фермалар жойлашган ҳудудларга кириш ёпилган. Бундан ташқари, шифокорлар қоракузанлар кўпайтирилувчи жойлар яқинида сайр қилмасликни тавсия қилишган.


Россия президенти Туркманистонда газ борасида музокара олиб боради\n21 октябр куни Россия президентининг Туркманистонга икки кунлик ташрифи бошланади. Дмитрий Медведевнинг Туркманистон президенти Қурбонқули Бердимуҳаммедов билан сўзлашуви чоғида асосий мавзу, ҳар доимгидек, табиий газ масаласи бўлади.\nТуркманистон ва Россия қарийб икки йилдан бери газ нархи борасида келиша олмаяпти.\nМедведев охирги марта Туркманистонга ўтган йил декабрида келган пайтда Туркманистон ўз газини икки янги йўналиш бўйича, яъни, Хитой ва Эронга узата бошлаган эди.\nРоссиянинг Газпром ширкати яқинда Туркманистон қанча газ етказиб бера олса, шунча газ сотиб олишини айтган. Бироқ глобал иқтисодий бўҳрон юз берганидан сўнг газга бўлган талаб ҳам камайди. Ўз навбатида, бу газ нархининг тушишига сабаб бўлди.\nДмитрий Медведев Туркманистонга ташрифи чоғида газ таъминоти ва унинг нархини пасайтириш масаласини муҳокама этишни режалаган.\nЭнергетика тадқиқотлари бўйича Оксфорд институтининг Газ дастури раҳбари Жонатан Стерн Озодлик мухбири билан суҳбатда бунинг сабабини қуйидагича изоҳлади:\n- Улар (яъни, Газпром ширкати - таҳр.) бошқалардан газ сотиб олиши керак эмас. Муаммолардан бири шундан иборатки, ҳозирда Газпром Россиядаги бошқа ширкатлардан арзонроқ нархда газ сотиб олиш имкониятига эга. Бироқ Газпром Туркманистондан газ сотиб олиш тўғрисида аввал шартнома имзолаган ва ҳозир бу келишувни бажариш учун пул сарфлашни хоҳламаяпти. Уларнинг муаммоси Марказий Осиё давлатлари билан шартномалар имзолаган. Бу келгусида албатта керак бўлиши мумкин. Аммо ҳозир газ керагидан ортиқ бўлгани, талаб эса кўпаймаётгани учун, уларга ортиқча газ керак эмас, - дейди британиялик таҳлилчи.\nДмитрий Медведев охирги марта 2009 йил декабр ойида Ашхободга борганда икки давлат ўртасидаги муносабат анча совиган эди. Бунга 2007 – 2008 йилда газ нархи пасайиб кетгани сабаб бўлди.\nДунё бозорида газ нархи пасайганида Россия Ўзбекистон ва Қозоғистон билан қайта сўзлашувлар олиб бориб, нархларни ўзгартириш борасида келишиб олган. Аммо дунёда энг кўп газ заҳирасига эга бўлган тўртинчи давлат экани билан мақтанишни ёқтирган, ўз газининг 90 фоизини фақат Россияга сотаётган Туркманистон Москвадан газ учун “Европа нархлари”да ҳақ тўлашни талаб қилган.\n2009 йил апрелига газ қувурининг ёпиб қўйилгани оқибатида Туркманистоннинг асосий экспорт қувурида портлаш юз берди. Туркманистон портлаш оқибатида хорижга газ экспорти тўхтаб қолганидан ҳар ойда бир миллиард доллар зарар кўрилаётгани учун Россияни айблади.\nМедведевнинг охирги ташрифи чоғида Хитой ва Эронга янги қувур орқали газ экспорт қила бошлаш орқали Туркманистон Россияга қарамлигини камайтирди. Айни пайтда Ашхобод расмийлари газ экспорти борасида ўз мавқеини мустаҳкамлади.\nРоссия хорижга катта миқдорда газ экспорт қилиш учун етарлича газ заҳирасига эга. Аммо уларни ўзлаштириш ва янги инфратузилма барпо этиш учун катта маблағ ва кўп вақт сарфлаш керак бўлади.


АҚШ Панама диктаторини Францияга топширади\nАҚШ Давлат котиби Ҳиллари Клинтон душанба куни Панаманинг собиқ диктатори Мануэл Ортегани Францияга экстрадиция қилиш тўғрисидаги фармойишни имзолади.\nНаркотиклар савдосига алоқадорликда айбдор деб топилиб, 17 йилга кесилган Норега АҚШдаги қамоқхонада сақланади.\nУнинг жазо муддати сентябрда якунига етади.\n1999 йили Франция суди Мануэл Ортегани пул ювишда айбдор деб топиб, 10 йилга озодликдан маҳрум қилиш тўғрисида сиртдан ҳукм чиқарган эди.\nФранция Адлия вазирлигига кўра, Норегани АҚШдан Францияга экстрадиция қилиш жараёни бошланган.\nМануэл Ортегани ватани – Панамада ҳам суд қилмоқчилар. Экстрадиция қилишни сўраган Панама ҳукумати Ортегани 80-йилларда сиёсий мухолифларини ўлдирганликда айбламоқда.


Қирғизистон Ўзбекистон газ қарамлигидан қутилмоқчи\nҚозоғистон Бош вазири Карим Масимов Бишкекда президент Роза Ўтунбаева билан ҳам учрашди.\nЎзбекистон газига қарам бўлган Қирғизистон бундан буён Қозоғистондан газ ола бошлайди.\nҚозоғистон Бош вазири Карим Масимов Бишкекда ўтган матбуот анжуманида Қирғизистон Бош вазири Алмазбек Атамбаев билан икки давлат иқтисоди учун фойдали бўлган шартномалар изоланганини ва бир қатор муаммоли масалаларни ҳал этиш йўллари топилганини билдирди.\n- Биринчидан, Қирғизистондан қўшимча электр энергияси сотиб оладиган бўлдик. Қозоғистон қишлоқ хўжалиги учун энг керакли бўлган сув масаласини ҳал этдик. Қирғизистон Қозоғистонга сув берадиган бўлди. Қозоғистон эса Қирғизистонга газ беради. Қишда Қирғизистон иссиқлик ва газсиз қолмайди. Буни яқинда ўзинглар ҳис қиласизлар, -деди Қозоғистон Бош вазири.\nШу ўринда айтиб ўтиш лозимки, Қирғизистон газ борасида Ўзбекистонга қарам эди. Бунинг оқибатида Қирғизистон Ўзбекистондан газни жаҳон баҳосида сотиб олишга мажбур бўлаётган эди. Айни пайтда Ўзбекистон газнинг жаҳон нархи қимматлагни муносабати билан, Қирғизистонга йил бошида 223 доллардан бераётган газ миқдорини шу кунларда 278 долларга кўтарган.\nҚозоғистон эса Қирғизистонга сув борасида қарам. Жорий йилда сувсизлик туфайли қозоқ далаларида минглаб гектар ердаги экинлар қовжираб қолган. Бундан ташқари Қозоғистон Қирғизистонда ишлаб чиқарилган электр энергиясининг 19 фоизини сотиб олади.\nБош вазирларнинг таъкидларича, ҳар икки давлат ўзларида мавжуд бу муаммоларни ҳал этишнинг ўзаро манфаатли йўлларини топа олишган.\nҚирғизистон Бош вазири Алмазбек Атамбаев қозоғистонлик ҳамкасби билан сўзлашувлар доирасида Қозоғистондаги меҳнат муҳожирлари ва чегарадан ўтиш муаммоларини кўтарганини билдирди.\n- Чегара ва божхона бекатларини кесиб ўтиш жараёнида халқимиз бир неча соатлаб навбат кутиб, қийналиб қолаяпти. Учрашувда чегара ўтказиш пунктларини кўпайтириш масаласи муҳокама қилинди. Аммо бу муаммолар тўлалигича Қирғизистон Божхона иттифоқига аъзо бўлгачгина ҳал этилиши мумкин, -деди Алмазбек Атамбаев.\nАйни пайтда Қирғизистон ҳукумати Россия, Қозоғистон ва Белорус иштирокида ташкил этилган Божхона иттифоқига қўшилиш юзасидан ҳам расмий Москва билан музокаралар ўтказмоқда.\nҚирғизистоннинг 2009 йилда Божхона иттифоқига қўшилишдан бош тортгани оқибатида Қозоғистон ва Россияни кийим –кечак билан таъминлайдиган қирғиз тикувчилик саноати ва Дўрдўй бозорида тушкунлик ҳолати кузатилмоқда.\nҚирғизистон ҳукумати тарқатган маълумотга кўра, мамлакатда етиштирилган мева –чева ва озиқ-овқат маҳсулотларининг 31 фоизи, электр энергиясининг 19 фоизи, Қирғизистонга хориждан олиб келинган автомашиналарнинг 4 фоизи харидори Қозоғистон бўлиб ҳисобланади.


Telegram bot «Check-In/Out System» имкониятлари:\n«Check-In/Out System» - бу, телеграм ботдан фойдаланган ҳолда 1С платформасида ишлаб чиқилган дастур;\nТелеграм бот функционали ҳодимларнинг офисга келиш/кетишларини тўғридан-тўғри мобил телефон орқали фиксация қилиш имконини беради. Бунинг учун ҳодим ботда ўз геолокациясини кўрсатиши етарли;\nҲодимнинг офисдан ташқаридаги ҳаракат геолокациясини созлаш ва Телеграм бот билан интеграция қилувчи иш вақтини ҳисоблаш дастурига фиксация қилиш мумкин;\nШунингдек, Телеграм бот исталган киришни назорат қилиш қурилмаларига уланиш мумкин – киришни бошқариш ва назорат қилиш Тизимига, КБНТ (ингл. Physical Access Control System, PACS) – белгиланган ҳудудда “ўтиш нуқтаси”: эшиклар, дарвозалар ва бошқалар орқали объектларни (одамларни, транспортларни) кириш-чиқишини рўйҳатга олиш ва чеклов қўйиш учун мавжуд техник дастурий-аппаратли назорат қилиш ва бошқариш воситалари жамланмаси;\nАгар ҳодим ишга кеч қолса ёки иш вақти тугамасидан олдин кетадиган бўлса Bot ҳодимдан сабабини сўрайди: иш бўйичами ёки шахсий иш бўйичами. Агар ҳодим шахсий иш бўйича кеч қолса/ишда бўлмаса Бот орқали бошлиқдан руҳсат сўралгани ҳақида сўров тушади. Барча маълумотлар тизмида сақланади.\nТизим ходимни ой давомида қанча вақт офисда бўлгани ва қанча вақт иш/шахсий иш бўйича офисда бўлмаганини ҳисоблайди. Бундан ташқари, ҳодимнинг иш вақтидан ортиқ қанча вақт ишлаганини ҳам ҳисоблаб беради.\nҲодим хақиқатдан ҳам объектда эканлигини тасдиқлаш учун белгиланган Геолокацияни кўрсатиши мумкин;\nTelegram bot да регистрациядан ўтгандан сўнг, фойдаланувчи уни ишлатиши мумкин;\nБотда регистрациядан ўтиш учун аввал /start тугмаси босилади, ва “Рўйҳатдан ўтиш” тугмаси пайдо бўлади. Сўнгра Telegram bot автоматик режимда 2-3 секунд интервалида керакли саволларни беришни бошлайди. Тўлиқ рўйҳатдан ўтиш жараёни 2-3 дақиқани олади. Рўйҳатдан ўтиш жараёни тугагач офис ҳодимлари/сервис фойдаланувчилари ботнинг барча функцияларидан фойдаланишлари мумкин бўлади;\nTelegram bot « Check-In/Out System » фунционали Буюртмачи ҳоҳишига кўра кенгайтирилиши/тўлдирилиши мумкин.\nПрезентацияни шу ерда кўриш мумкин


Бадиий асарлар – nurullohuz.com\nАссалому алайкум! Рамазонда кўрсатажак имонимиз, ихлосимиз, ҳимматимиз эвазига Оллоҳ таоло ҳар биримизга, хонадонимизга, Ватанимизга яхшиликлар ато этсин! Болалигимизда биз томонларда куздан ва қишдан чиқарда икки марта "уй кўтариш" бўларди. Кунлик супир-сидир ўз йўлига, йиллик уй … ДАВОМИ\nЯнги униб чиқаётган майсани икки бармоқ орасига олиб хиёл эзғиласангиз, суви чиқиб кетади. Шу қадар кучсиз, шу қадар ҳақир борлиқ у. Аммо ерни тешиб чиқади! Бетўнни ёради! Аспални қўпоради! Ҳолбуки, ер зарангдай қаттиқ, у соч … ДАВОМИ\nМанзара Симсиз, антенасиз, тўғридан-тўғри ҳаво орқали гаплашишни илм-фани ўсиб зиминга чиқиб кетган Япония ҳам, Қурия ҳам, Олмония ҳам ҳалигача кашф эта олмаяпти, аммо дунёнинг гадойтопмас бир этагида қолиб кетган бизнинг қишлоқда аллақачон кашф этиб … ДАВОМИ\nКим айтади ҳурфикрлилик осонгина берилади деб? Ҳурфикрлилик қозонилади. Курашларда эришилади. Ўзбек фикр оламида бугун кузатилаётган кучсизгина талотўп дарров бизни гангитиб қўймасин. Салгина лойқаланишдан тушкунликка тушган файзбоғлик бир йигит ҳафсаласи пир бўлиб: “Ўзбекларга сўз эркинлиги бериб … ДАВОМИ


Бахтбек Ельманов Чехиядаги конференция ҳақида: "Атроф муҳитни муҳофаза қилиш ва инсон саломатлиги биринчи масала"- Kruz.uz\nБахтбек Ельманов Чехиядаги конференция ҳақида: "Атроф муҳитни муҳофаза қилиш ва инсон саломатлиги биринчи масала"\n10:33, 03.07.2017 1370 0 Жамият\n2017 йил 13-15 июн кунлари Чехиянинг Острава шаҳрида "Атроф муҳитни муҳофаза қилиш ва инсон саломатлиги" мавзусида Европа иттифоқи давлатларининг атроф муҳит ва соғлиқни сақлаш вазирларининг иштирокида VI конференцияси бўлиб ўтди.\nЎтказилган конференция Европа иттифоқининг атроф муҳитни муҳофаза қилиш ва инсон саломатлиги йўналишидаги сиёсатининг такомиллаштирувчи ўзгача платформа бўлиб ўзида Европанинг барча структураларини ва ҳудудларини қамраб олган.\nБарчамизга маълум, экологик муаммолар ва инсон саломатлиги аҳамияти бўйича ҳозирги вақтда дунё юзида биринчи ўринга чиққан глобал муаммо ҳисобланади.\nКонференция иштирокчиларининг фикрича иқтисодий муаммолар фақат бир давлат муаммоси бўлиб қолмасдан, транс чегаравий аҳамиятга эга муаммога айланиб улгурган. Берилган маълумотларга қараганда Европа иттифоқининг ўзида деярли ҳар йили 1,5 млн. одам экологик факторлар сабаб ҳаётдан кўз юмар экан.\nОстрава шаҳрида бўлиб ўтган конференция асосан эътибор берилган қуйидагиларни ташкил қилди?\n- Ҳавонинг ифлосланиши.\n- Ичимлик сувининг тозалиги ва санитарияси.\n- захарли кимёвий чиқиндилар.\n- Хўжалик чиқиндилари ва ифлосланган ҳудудлар.\n- Климатнинг ўзгариши.\nКонференция доирасида соғлиқни сақлаш, атроф муҳитнинг тозалигини сақлаш, тоза сув, тоза ҳаво ва бошқа мавзулар бўйича 3 кун давомида 53 мамлакатдан 450 одам иштирокида қизғин фикр алмашувлар бўлиб ўтди.\nКонференция якунида атроф муҳит ва инсон саломатлигини бўйича Острава декларацияси қабул қилинди.\n13:16, 31.05.2020 302\nМарказий Осиё чемпионати #Ardaqlaw-2017 Савол Есемурат Каньязов 4-сектор раҳбари Қўнғирот- Тошкент- Қўнғирот инвестицион бизнес форум Нагмет Аимбетов мусиқий сайт овозсиз филм\n14:12, 02.06.2020 313


Россия ва Хитой АҚШнинг ракета режалари туфайли БМТ йиғилишини чақиртирди\n07:28 / 21.08.2019\nРоссия ва Хитой АҚШнинг ўрта масофадаги ракеталарни ишлаб чиқиш ва жойлаштириш режалари туфайли БМТ Хавфсизлик йиғилишини чақиртирди. Учрашув 22 августда бўлиб ўтади. Бу ҳақда Россиянинг БМТдаги доимий вакили Дмитрий Полянский маълум қилди.\nПентагон 19 августда 1987 йилда тузилган Ўрта ва кичик масофадаги ракеталарни йўқ қилиш битими билан тақиқланган қанотли ракетани синовдан ўтказганини эълон қилган. Битим 2 августдан амал қилмай қўйган, у 500 кмдан 5500 кмгача масофага учувчи ракеталарни тақиқлаган.\nАҚШнинг қуруқликдаги қўшинлари вазири вазифасини бажарувчи Райан Маккарти АҚШ битимда тақиқлаган масофадаги баллистик жанговар каллакли гипертовушли ракета ишлаб чиқаётганини маълум қилган. Россия ташқи ишлар вазирлигида синов вақтида АҚШнинг Руминиядаги ҳарбий базасида турган Mk-41 қурилмаси қўлланганига эътибор қаратилган. Москвада ушбу ҳолат “бу қурилмалар нафақат ушлаш ракеталарини, балки қанотли ракеталарни ҳам учиришга мўлжалланганининг яққол тасдиғи” деб баҳоланган. Пентагонда синовлар вақтида ҳақиқатан ҳам Mk-41 қурилмалари қўллангани, бироқ улар Руминиядагидан бошқача конфигурацияда экани айтилган.\nЙил бошида Вашингтон Россияни Ўрта ва кичик масофадаги ракеталарни йўқ қилиш битимини бузишда айблаб, ундан бир томонлама чиқишини эълон қилган. Бироқ Россия бир неча маротаба битим шартларини тўлиқ бажариб келаётганини таъкидлаган. Июль бошида эса Россия президенти Владимир Путин битимнинг тўхтатилиши ҳақидаги қонунни имзолаган.


Олимпиада совриндори, Токио-2020 лицензианти Магомед Ибрагимовни табриклаймиз! / Olamsport.com\nОлимпиада совриндори, Токио-2020 лицензианти Магомед Ибрагимовни табриклаймиз!\nТеглар : Магомед ИбрагимовЭркин кураш\nБугун эркин кураш бўйича Ўзбекистон терма жамоаси аъзоси, Рио Олимпиадаси совриндори, Токио-2020 олимпия ўйинлари лицензианти Магомед Ибрагимов ўз таваллуд кунини нишонлаяпти.\nТажрибали курашчимиз 1985 йилнинг 2 июнь куни дунёга келган. Касум Насрудинов ва Майрбек Юсупов қўл остида эркин кураш сир-асрорларини ўрганган. Халқаро мусобақаларда -97 кг вазн тоифасида юртимиз шарафини ҳимоя қилиб келмоқда.\nМагомед Ибрагимов Рио-2016 Олимпиадасида терма жамоамизга бронза медалини тақдим этган. У 2018 йили Индонезиянинг Жакарта шаҳрида ўтказилган 18-Осиё ўйинларида ҳам бронза медалини қўлга киритган. 2017 йили Дели, 2018 йилда эса Бишкекда Осиё чемпиони бўлган. Шу йил Қозоғистонда ўтган Осиё лицензион турнирида Токио-2020 Олимпиадаси йўлланмасини расмийлаштирди.\nФурсатдан фойдаланиб, Магомед Ибрагимовни бугунги таваллуд куни билан муборакбод этамиз. Унга узоқ умр, сиҳат-саломатлик ва спортда улкан муваффақиятлар тилаймиз.